title: 1986 m. kovo 24 d. Tarybos sprendimas, Bendrijos vardu priimantis Tarptautinės muitinės procedūrų supaprastinimo ir suderinimo konvencijos F 2 priedą

text:
Svarbus teisinis pranešimas

|

31986D0103

Oficialusis leidinys L 088 , 03/04/1986 p. 0042 - 0045 specialusis leidimas suomių kalba: skyrius 2 tomas 4 p. 0109  specialusis leidimas švedų kalba: skyrius 2 tomas 4 p. 0109

		Tarybos sprendimas1986 m. kovo 24 d.Bendrijos vardu priimantis Tarptautinės muitinės procedūrų supaprastinimo ir suderinimo konvencijos F 2 priedą(86/103/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį,atsižvelgdama į Komisijos pasiūlymą,kadangi Sprendimu 75/199/EEB [1] Bendrija sudarė Tarptautinę muitinės procedūrų supaprastinimo ir suderinimo konvenciją;kadangi Bendrija gali priimti F 2 priedą dėl vidaus vartojimui skirtų prekių perdirbimo;tačiau kadangi priimant šį priedą, vis dėlto reikėtų padaryti tam tikras išlygas, atsižvelgiant į specifinius muitų sąjungos reikalavimus ir teisės aktų muitų srityje šiuo metu jau pasiektą suderinimo lygį,NUSPRENDĖ:1 straipsnisBendrijos vardu priimamas Tarptautinės muitinės procedūrų supaprastinimo ir suderinimo konvencijos F 2 priedas dėl vidaus vartojimui skirtų prekių perdirbimo su bendrąja išlyga ir išlyga dėl 7 rekomenduojamos praktikos.Priedo tekstas kartu su išlygomis pridedamas prie šio sprendimo.2 straipsnisTarybos pirmininkas paskiria asmenį, įgaliotą pranešti Muitinių bendradarbiavimo tarybos Generaliniam sekretoriui apie Bendrijos vardu priimamą 1 straipsnyje nurodytą priedą kartu su tame straipsnyje nurodytomis išlygomis [2].Priimta Briuselyje, 1986 m. kovo 24 d.Tarybos varduPirmininkasG. Braks[1] OL L 100, 1975 4 21, p. 1.[2] Tarybos Generalinis sekretoriatas paskelbs F 2 priedo įsigaliojimo datą Europos Bendrijų oficialiajame leidinyje.--------------------------------------------------Bendrijos padarytos išlygos dėl Tarptautinės muitinės procedūrų supaprastinimo ir suderinimo konvencijos F 2 priedo1. Bendroji išlyga (bendroji pastaba)"Bendrijos teisės aktai apima tik dalį šio priedo nuostatų. Bendrijos teisės aktų nereglamentuojamose srityse valstybės narės, jei būtina, padaro išlygas savo nuožiūra."2. 7 rekomenduojama praktika"Paprastai Bendrija taiko šios rekomenduojamos praktikos nuostatas. Tačiau leidimas suteikiamas tik tuomet, jei tvarkos taikymas prekėms neiškreips importuojamoms prekėms taikomų kilmės taisyklių ar kiekybinių apribojimų poveikio."--------------------------------------------------F 2 PRIEDASDĖL VIDAUS VARTOJIMUI SKIRTŲ PREKIŲ PERDIRBIMOĮVADASPaprastai vidaus vartojimui skirtoms importuojamoms prekėms taikomi muitai ir mokesčiai yra gerai pritaikyti atitinkamos šalies tarifų politikai. Tačiau tam tikrais atvejais importuojamoms prekėms taikomi importo muitai ir mokesčiai yra tokie, kad bet koks planuojamas prekių, kurių atžvilgiu atlikti formalumai vidaus vartojimui, apdirbimas, perdirbimas ar tolesnis apdorojimas visą prekybos operaciją padarytų nepelninga; dėl to nuostolių patiria pati šalis, nes tokia ekonominė veikla perkeliama į kitą šalį.Kita vertus, šią ekonominę veiklą galima skatinti leidžiant su muitine kontrole perdirbti tam tikras prekes dar prieš pateikiant jas vidaus vartojimui.Vidaus vartojimui skirtų prekių perdirbimo muitinės procedūros tikslas – numatyti galimybę, kai tai atitinka nacionalinius ekonominius interesus, su muitine kontrole perdirbti tam tikras importuotas prekes, kad tokiu būdu gautiems produktams taikomi importo muitai ir mokesčiai būtų mažesni už tuos muitus ir mokesčius, kurie būtų taikomi importuotoms prekėms.SĄVOKOSŠiame priede:a) "vidaus vartojimui skirtų prekių perdirbimas" – tai muitinės procedūra, pagal kurią prieš atliekant formalumus vidaus vartojimui, importuotos prekės su muitine kontrole gali būti apdirbtos, perdirbtos ar apdorotos, kad tokiu būdu gautiems produktams taikomi importo muitai ir mokesčiai būtų mažesni už tuos muitus ir mokesčius, kurie būtų taikomi importuotoms prekėms;b) "formalumų atlikimas pateikiant vidaus vartojimui" – tai muitinės procedūra, kuri numato, kad importuotos prekės gali nuolat pasilikti muitų teritorijoje. Vykdant šią procedūrą reikia sumokėti visus apskaičiuotus importo muitus ir mokesčius bei atlikti visus būtinus muitinės formalumus;c) "importo muitai ir mokesčiai" – tai muitai ir visi kiti mokesčiai bei rinkliavos, renkami importuojant prekes arba susiję su prekių importu, išskyrus mokesčius ir rinkliavas, kurių dydis neviršija apytiksliai įvertintų paslaugų suteikimo sąnaudų;d) "prekių deklaracija" – tai muitinės nustatyta forma pateikiama deklaracija, kuria suinteresuoti asmenys nurodo prekėms taikytiną muitinės procedūrą ir pateikia duomenis, kuriuos muitinė reikalauja deklaruoti šios procedūros taikymui;e) "muitinė kontrolė" – tai priemonės, taikomos užtikrinti, kad būtų laikomasi įstatymų ir kitų teisės aktų, už kurių įgyvendinimą atsako muitinė;f) "garantija" – tai muitinei priimtina jos atžvilgiu prisiimtų įsipareigojimų įvykdymo užtikrinimo priemonė. Garantija vadinama "bendrąja", kai ja užtikrinamas įsipareigojimų, susijusių su keliomis operacijomis, įvykdymas;g) "asmuo" – tai fiziniai ir juridiniai asmenys, išskyrus atvejus, kai tai neatitinka konteksto.PRINCIPAI1. StandartasVidaus vartojimui skirtų prekių perdirbimą reglamentuoja šio priedo nuostatos.2. StandartasNacionaliniuose teisės aktuose nurodomos sąlygos, kurias reikia įvykdyti, ir muitinės formalumai, kuriuos reikia atlikti, norint perdirbti vidaus vartojimui skirtas prekes.Pastabos1. Leidimas perdirbti vidaus vartojimui skirtas prekes gali būti suteikiamas su sąlyga, kad kompetentingos institucijos siūlomas perdirbimo operacijos laikytų naudingomis nacionalinei ekonomikai.2. Teisė perdirbti vidaus vartojimui skirtas prekes gali būti suteikta tik muitų teritorijoje įsisteigusiems asmenims, kurių veikla atitinka muitinių reikalavimus.3. Paprastai muitinės leidžia atlikti perdirbimo operacijas tik konkrečioje vietoje (pavyzdžiui, importuotojo patalpose) ir konkretiems asmenims.4. Muitinės gali nustatyti standartines pelno normas operacijoms, atliekamas perdirbant vidaus vartojimui skirtas prekes.3. StandartasLeidimas atlikti vidaus vartojimui skirtų prekių perdirbimo procedūrą gali būti suteikiamas su sąlyga, kad muitinės yra tikros, jog po perdirbimo gauti produktai buvo gauti iš importuotų prekių.4. StandartasLeidimas atlikti vidaus vartojimui skirtų prekių perdirbimo procedūrą gali būti suteikiamas su sąlyga, kad po perdirbimo prekės negali būti ekonomiškai grąžintos į pirminę būklę.TAIKYMO SRITIS5. StandartasVidaus vartojimui skirtų prekių perdirbimas leidžiamas atlikti tam tikroms prekių, kurioms vykdomos patvirtintos perdirbimo operacijos, kategorijoms.PastabaLeidimas gali būti suteikiamas tik tokioms perdirbimo operacijoms, po kurių gauti produktai klasifikuojami tam tikrose tarifo pozicijose.6. StandartasVidaus vartojimui skirtų prekių perdirbimo procedūra taikoma ne tik prekėms, importuotoms tiesiogiai iš užsienio, bet ir prekėms iš muitinio tranzito, iš muitinės sandėlio ar iš laisvosios zonos.7. Rekomenduojama praktikaNeturėtų būti draudžiama atlikti vidaus vartojimui skirtų prekių perdirbimo tik dėl prekių kilmės šalies ar dėl prekių siunčiančiosios šalies.8. StandartasTeisė perdirbti vidaus vartojimui skirtas prekes suteikiama ne tik importuotų prekių savininkui.9. Rekomenduojama praktikaAsmenims, dideliu mastu ir nuolat perdirbantiems vidaus vartojimui skirtas tos pačios rūšies prekes, turėtų būti suteiktas tokias operacijas apimantis bendrasis leidimas.VIDAUS VARTOJIMUI SKIRTŲ PREKIŲ PERDIRBIMO DEKLARACIJA10. StandartasNacionaliniuose teisės aktuose nustatomos sąlygos, pagal kurias kompetentingai muitinės įstaigai pateikiama vidaus vartojimui skirtų prekių perdirbimo deklaracija bei prekės.PastabaPaprastai prekių deklaracija pateikiama prieš perdirbant vidaus vartojimui skirtas prekes, tačiau tais atvejais, kai atitinkamos operacijos yra santykinai paprastos, leidimas perdirbti prekes gali būti suteiktas prieš pateikiant prekių deklaraciją.GARANTIJA11. StandartasGarantijos forma, kuri pateikiama perdirbant vidaus vartojimui skirtas prekes, jei ją reikia pateikti, nustatoma nacionaliniuose teisės aktuose arba ją nustato muitinės, laikydamosi nacionalinių teisės aktų.12. Rekomenduojama praktikaSuinteresuotam asmeniui turėtų būti suteikta galimybė pasirinkti iš įvairių priimtinų garantijos formų.13. StandartasLaikydamosi nacionalinių teisės aktų, muitinės nustato garantijos, kuri pateikiama perdirbant vidaus vartojimui skirtas prekes, dydį.14. Rekomenduojama praktikaTurėtų būti nustatytas kiek įmanoma mažesnis bet kokios garantijos dydis, atsižvelgiant į galimus taikyti importo muitus ir mokesčius.PastabaŠi rekomenduojama praktika nedraudžia, kad garantijos dydis būtų nustatytas remiantis viena norma, jei prekės klasifikuojamos daugelyje tarifo pozicijų.15. StandartasJei garantija pateikiama siekiant užtikrinti, kad bus įvykdyti įsipareigojimai, atsirandantys iš kelių vidaus vartojimui skirtų prekių perdirbimo procedūros operacijų, muitinės priima bendrąją garantiją.16. Rekomenduojama praktikaMuitinės turėtų atsisakyti reikalavimo pateikti garantiją, kai jos yra tikros, kad bet kokių galimų sumų mokėjimą galima užtikrinti kitomis priemonėmis.VIDAUS VARTOJIMUI SKIRTŲ PREKIŲ PERDIRBIMO PABAIGA17. StandartasVidaus vartojimui skirtų prekių perdirbimas baigiasi, kai iš perdirbimo gautiems produktams yra atlikti formalumai vidaus vartojimui.18. StandartasNacionaliniuose teisės aktuose nustatomas laiko momentas, į kurį atsižvelgiama nustatant vidaus vartojimui deklaruojamų prekių vertę ir kiekį, bei joms taikomų importo muitų ir mokesčių normas.19. Rekomenduojama praktikaSuinteresuoto asmens prašymu, jei tai pateisina aplinkybės, muitinės turėtų patvirtinti, kad procedūra baigta, kai iš perdirbimo ar apdorojimo gauti produktai yra eksportuoti, patalpinti muitinės sandėlyje ar įvežti į laisvąją zoną.20. StandartasBet kokios atliekos ar likučiai, atsiradę perdirbus vidaus vartojimui skirtas prekes, jei jiems atlikti formalumai vidaus vartojimui, apmokestinami tokiais importo muitais ir mokesčiais, kokie būtų taikomi, jei tokios atliekos ar likučiai būtų importuoti tokio pavidalo.PastabaGali būti suteiktas leidimas taip perdirbti tokias atliekas ar likučius, kad jie, su muitine kontrole, taptų komerciniu požiūriu beverčiais arba juos reeksportuoti.21. StandartasPrekės, skirtos perdirbti vidaus vartojimui, arba iš perdirbimo gauti produktai, kurie dėl nelaimingo atsitikimo ar dėl force majeure buvo sunaikinti ar negrįžtamai prarasti prieš atliekant formalumus vidaus vartojimui, importo muitais ir mokesčiais neapmokestinami, su sąlyga, kad muitinės yra tinkamai įsitikinusios tokiu sunaikinimu ar praradimu. Bet kokios po sunaikinimo likusios atliekos ar likučiai, jei jiems atlikti formalumai vidaus vartojimui, apmokestinami tokiais importo muitais ir mokesčiais, kokie būtų taikomi, jei tokios atliekos ar likučiai būtų importuoti tokio pavidalo.GARANTIJOS GRĄŽINIMAS22. StandartasUžbaigus vidaus vartojimui skirtų prekių perdirbimą, kiek įmanoma greičiau grąžinamos bet kokios pateiktos garantijos.INFORMACIJA APIE VIDAUS VARTOJIMUI SKIRTŲ PREKIŲ PERDIRBIMĄ23. StandartasMuitinės užtikrina, kad visa svarbi informacija apie vidaus vartojimui skirtų prekių perdirbimą būtų lengvai prieinama bet kuriam suinteresuotam asmeniui.--------------------------------------------------


title: 2006/83/EB: 2006 m. sausio 30 d.  Tarybos sprendimas, dėl susitarimo pasikeičiant laiškais dėl protokolo, nustatančio žvejybos galimybes ir finansinį įnašą, numatytus Europos ekonominės bendrijos ir San Tomė ir Prinsipės Demokratinės Respublikos Vyriausybės susitarime dėl žvejybos prie San Tomė ir Prinsipės krantų, galiojimo pratęsimo laikotarpiui nuo  2005 m. birželio 1 d.  iki  2006 m. gegužės 31 d. , pasirašymo Europos bendrijos vardu ir laikino taikymo

text:
11.2.2006

               LT

               Europos Sąjungos oficialusis leidinys

               L 40/17

         TARYBOS SPRENDIMAS
   2006 m. sausio 30 d.
   dėl susitarimo pasikeičiant laiškais dėl protokolo, nustatančio žvejybos galimybes ir finansinį įnašą, numatytus Europos ekonominės bendrijos ir San Tomė ir Prinsipės Demokratinės Respublikos Vyriausybės susitarime dėl žvejybos prie San Tomė ir Prinsipės krantų, galiojimo pratęsimo laikotarpiui nuo 2005 m. birželio 1 d. iki 2006 m. gegužės 31 d., pasirašymo Europos bendrijos vardu ir laikino taikymo
   (2006/83/EB)
   EUROPOS SĄJUNGOS TARYBA
   atsižvelgdama į Europos bendrijos steigimo sutartį ir ypač į jos 300 straipsnio 2 dalį,
   atsižvelgdama į Komisijos pasiūlymą,
   kadangi:

               (1)

               Remiantis Europos ekonominės bendrijos ir San Tomė ir Prinsipės Demokratinės Respublikos Vyriausybės susitarimu dėl žvejybos prie San Tomė ir Prinsipės krantų (1), prieš pasibaigiant Susitarimo protokolo galiojimo laikui, susitariančiosios šalys pradeda derybas, siekdamos bendru susitarimu nustatyti ateinančiam laikotarpiui skirto protokolo turinį ir, jei reikia, priede darytinus pakeitimus ar papildymus.

               (2)

               Susitariančiosios šalys, laukdamos derybų dėl protokolo pakeitimų rezultatų, susitarė vieneriems metams pratęsti dabartinį protokolą, patvirtintą 2002 m. gruodžio 9 d. Tarybos reglamentu (EB) Nr. 2348/2002 dėl Protokolo, nustatančio Susitarime tarp Europos ekonominės bendrijos ir San Tomė ir Prinsipės Demokratinės Respublikos Vyriausybės dėl žvejybos prie San Tomė ir Prinsipės krantų numatytas žvejybos galimybes ir finansinį įnašą nuo 2002 m. birželio 1 d. iki 2005 m. gegužės 31 d., patvirtinimo (2), sudarydamos susitarimą pasikeičiant laiškais.

               (3)

               Remiantis šiuo pasikeitimu laiškais, Bendrijos žvejai gali žvejoti San Tomė ir Prinsipės suverenitetui arba jurisdikcijai priklausančiuose vandenyse nuo 2005 m. birželio 1 d. iki 2006 m. gegužės 31 d.

               (4)

               Siekiant, kad nenutrūktų Bendrijos laivų žvejybos veikla, reikėtų, kad pratęsimas įsigaliotų kuo greičiau. Todėl reikėtų pasirašyti susitarimą pasikeičiant laiškais ir jį laikinai taikyti, kol bus baigtos jo sudarymui reikalingos procedūros.

               (5)

               Turėtų būti patvirtintas žvejybos galimybių paskirstymo valstybėms narėms būdas, kaip numatyta protokole, kurio galiojimo laikas baigiasi,

         NUSPRENDĖ:
   1 straipsnis
   Susitarimo pasikeičiant laiškais dėl protokolo, nustatančio žvejybos galimybes ir finansinį įnašą, numatytus Europos ekonominės bendrijos ir San Tomė ir Prinsipės Demokratinės Respublikos Vyriausybės susitarime dėl žvejybos prie San Tomė ir Prinsipės krantų, galiojimo pratęsimo laikotarpiui nuo 2005 m. birželio 1 d. iki 2006 m. gegužės 31 d., pasirašymas patvirtinamas Bendrijos vardu, su sąlyga, kad minėtas susitarimas bus sudarytas.
   Susitarimo tekstas pridedamas prie šio sprendimo.
   2 straipsnis
   Susitarimas taikomas laikinai nuo 2005 m. birželio 1 d.
   3 straipsnis
   1.   Protokole nustatytos žvejybos galimybės valstybėms narėms paskirstomos taip:

               a)

               tunų žvejybos seineriai:

                           Prancūzija

                           :

                           18

                           Ispanija

                           :

                           18

               b)

               tunų žvejybos laivai su kartimis ir valais:

                           Portugalija

                           :

                           2

               c)

               paviršinėmis ūdomis žvejojantys laivai:

                           Ispanija

                           :

                           20

                           Portugalija

                           :

                           5

         2.   Jei šių valstybių narių pateiktos paraiškos dėl licencijų neišnaudoja visų Protokolu nustatytų žvejybos galimybių, Komisija gali apsvarstyti bet kurios kitos valstybės narės pateiktas paraiškas dėl licencijų.
   4 straipsnis
   Valstybės narės, kurių laivai žvejoja pagal susitarimą, praneša Komisijai apie visų išteklių, sugautų San Tomė ir Prinsipės žvejybos zonoje, kiekius 2001 m. kovo 14 d. Komisijos reglamento (EB) Nr. 500/2001, nustatančio išsamias Tarybos reglamento (EEB) Nr. 2847/93 taikymo taisykles dėl Bendrijos žvejybos laivų sugavimų trečiųjų šalių vandenyse ir atviroje jūroje kontrolės (3), nustatyta tvarka.
   5 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti susitarimą pasikeičiant laiškais Bendrijos vardu, su sąlyga, kad jis bus sudarytas.

      Priimta Briuselyje, 2006 m. sausio 30 d.

            Tarybos vardu

            Pirmininkė

         U. PLASSNIK

      (1)  OL L 54, 1984 2 25, p. 2.

      (2)  OL L 351, 2002 12 28, p. 12.

      (3)  OL L 73, 2001 3 15, p. 8.
    ---documentbreak---

               11.2.2006

               LT

               Europos Sąjungos oficialusis leidinys

               L 40/19

         SUSITARIMAS PASIKEIČIANT LAIŠKAIS
   dėl protokolo, nustatančio žvejybos galimybes ir finansinį įnašą, numatytus Europos ekonominės bendrijos ir San Tomė ir Prinsipės Demokratinės Respublikos Vyriausybės susitarime dėl žvejybos prie San Tomė ir Prinsipės krantų, galiojimo pratęsimo laikotarpiui nuo 2005 m. birželio 1 d. iki 2006 m. gegužės 31 d.
   Ponai (-ios),
   Siekiant užtikrinti, kad būtų pratęstas dabar galiojančio (2002 m. birželio 1 d.–2005 m. gegužės 31 d.) protokolo, nustatančio žvejybos galimybes ir finansinį įnašą, numatytus Europos ekonominės bendrijos ir San Tomė ir Prinsipės Demokratinės Respublikos Vyriausybės susitarime dėl žvejybos, galiojimo laikotarpis, ir laukiant derybų dėl protokolo pakeitimų rezultatų, turiu garbę Jums patvirtinti, kad mes susitarėme dėl tokios laikinos tvarkos:

               1)

               Nuo 2005 m. birželio 1 d. iki 2006 m. gegužės 31 d. toliau taikoma pastaruosius trejus metus galiojusi tvarka.
               Bendrijos finansinis įnašas laikinos tvarkos galiojimo laikotarpiu yra toks pat, kaip numatyta dabar galiojančio protokolo 2 straipsnyje (637 500 EUR). Ši suma bus skirta kaip finansinė kompensacija ir sumokėta ne vėliau kaip iki 2006 m. sausio 31 d.
               Be to, šiais metais Bendrija skiria 50 000 EUR giliavandenių krabų išteklių įvertinimo studijai.

               2)

               Šiuo laikotarpiu žvejybos licencijos bus išduodamos laikantis dabar galiojančio protokolo 1 straipsnyje nustatytų apribojimų, sumokėjus protokolo priedo 2 punkte nustatytus mokesčius ar avansus.

         Būčiau dėkingas, jei galėtumėte patvirtinti, kad gavote šį laišką ir sutinkate su jo turiniu.
   Pagarbiai,

         Europos Sąjungos Tarybos vardu

   Ponai (-ios),
   Turiu garbę pranešti, kad gavau Jūsų šios dienos laišką, kuriame rašoma:
   „Siekiant užtikrinti, kad būtų pratęstas dabar galiojančio (2002 m. birželio 1 d.–2005 m. gegužės 31 d.) protokolo, nustatančio žvejybos galimybes ir finansinį įnašą, numatytus Europos ekonominės bendrijos ir San Tomė ir Prinsipės Demokratinės Respublikos Vyriausybės susitarime dėl žvejybos, galiojimo laikotarpis, ir laukiant derybų dėl protokolo pakeitimų rezultatų, turiu garbę Jums patvirtinti, kad mes susitarėme dėl tokios laikinos tvarkos:

               1)

               Nuo 2005 m. birželio 1 d. iki 2006 m. gegužės 31 d. toliau taikoma pastaruosius trejus metus galiojusi tvarka.
               Bendrijos finansinis įnašas laikinos tvarkos galiojimo laikotarpiu yra toks pat, kaip numatyta dabar galiojančio protokolo 2 straipsnyje (637 500 EUR). Ši suma bus skirta kaip finansinė kompensacija ir sumokėta ne vėliau kaip iki 2006 m. sausio 31 d.
               Be to, šiais metais Bendrija skiria 50 000 EUR giliavandenių krabų išteklių įvertinimo studijai.

               2)

               Šiuo laikotarpiu žvejybos licencijos bus išduodamos laikantis dabar galiojančio protokolo 1 straipsnyje nustatytų apribojimų, sumokėjus protokolo priedo 2 punkte nustatytus mokesčius ar avansus.“.

         Turiu garbę patvirtinti, kad Jūsų laiško turinys San Tomė ir Prinsipės Demokratinės Respublikos Vyriausybei yra priimtinas ir kad Jūsų laišku ir šiuo laišku sudaromas susitarimas, kaip numatyta Jūsų pasiūlyme.
   Pagarbiai,

         San Tomė ir Prinsipės Demokratinės Respublikos Vyriausybės vardu


title: 2015 m. birželio 15 d. Tarybos sprendimas (ES) 2015/946, kuriuo skiriamas Regionų komiteto Vokietijai atstovaujantis pakaitinis narys

text:
19.6.2015

               LT

               Europos Sąjungos oficialusis leidinys

               L 154/13

         TARYBOS SPRENDIMAS (ES) 2015/946
   2015 m. birželio 15 d.
   kuriuo skiriamas Regionų komiteto Vokietijai atstovaujantis pakaitinis narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Vokietijos Vyriausybės pasiūlymą,
   kadangi:

               (1)

               2015 m. sausio 26 d. ir 2015 m. vasario 5 d. Taryba priėmė sprendimus (ES) 2015/116 (1) ir (ES) 2015/190 (2) dėl Regionų komiteto narių ir pakaitinių narių skyrimo laikotarpiui nuo 2015 m. sausio 26 d. iki 2020 m. sausio 25 d.;

               (2)

               2015 m. birželio 30 d. pasibaigus Clemens LINDEMANN kadencijai tapo laisva Regionų komiteto pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2020 m. sausio 25 d. Regionų komiteto pakaitiniu nariu skiriamas:

               —

               Bernd LANGE, Landrat des Landkreises Görlitz.

         2 straipsnis
   Šis sprendimas įsigalioja jo priėmimo dieną.
   Jis įsigalioja 2015 m. liepos 1 d.

      Priimta Liuksemburge 2015 m. birželio 15 d.

            Tarybos vardu

            Pirmininkas

         K. GERHARDS

      (1)  OL L 20, 2015 1 27, p. 42.

      (2)  OL L 31, 2015 2 7, p. 25.


title: 2008/146/EB: 2008 m. sausio 28 d. Tarybos sprendimas dėl Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo Europos bendrijos vardu

text:
27.2.2008

               LT

               Europos Sąjungos oficialusis leidinys

               L 53/1

      TARYBOS SPRENDIMAS

   2008 m. sausio 28 d.
   dėl Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo Europos bendrijos vardu
   (2008/146/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 62 straipsnį, 63 straipsnio 3 dalį, 66 ir 95 straipsnius, kartu su 300 straipsnio 2 dalies pirmosios pastraipos antruoju sakiniu ir 3 dalies pirmąja pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               2002 m. birželio 17 d. Komisijai suteikus įgaliojimus, buvo baigtos derybos su Šveicarijos institucijomis dėl Šveicarijos asociacijos įgyvendinant, taikant ir plėtojant Šengeno acquis.

               (2)

               Vadovaujantis Tarybos sprendimu 2004/860/EB (2) ir atsižvelgiant į tai, kad susitarimas gali būti sudarytas vėliau, Europos Sąjungos ir Šveicarijos Konfederacijos susitarimas dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo Europos bendrijos vardu buvo pasirašytas 2004 m. spalio 26 d.

               (3)

               Dabar susitarimas turėtų būti patvirtintas.

               (4)

               Dėl Šengeno acquis plėtotės, kuri patenka į Europos Sąjungos sutarties VI antraštinės dalies taikymo sritį, plėtotės tikslinga priimti nuostatą dėl Tarybos sprendimo 1999/437/EB dėl tam tikrų priemonių taikant Europos Sąjungos Tarybos, Islandijos Respublikos ir Norvegijos Karalystės sudarytą susitarimą dėl šių dviejų valstybių asociacijos įgyvendinant, taikant ir plėtojant Šengeno acquis
                   (3) taikymo santykiams su Šveicarija.

               (5)

               Šis sprendimas neturi poveikio Jungtinės Karalystės pozicijai pagal Protokolą dėl Šengeno acquis integravimo į Europos Sąjungos teisės sistemą, pridėtą prie Europos Sąjungos sutarties ir Europos bendrijos steigimo sutarties, bei 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (4).

               (6)

               Šis sprendimas neturi poveikio Airijos pozicijai pagal Protokolą dėl Šengeno acquis integravimo į Europos Sąjungos teisės sistemą, pridėtą prie Europos Sąjungos sutarties ir Europos bendrijos steigimo sutarties, bei 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (5).

               (7)

               Šis sprendimas neturi poveikio Danijos pozicijai pagal Protokolą dėl Danijos pozicijos, pridėtą prie Europos Sąjungos sutarties ir Europos bendrijos steigimo sutarties,

         NUSPRENDĖ:
   1 straipsnis
   Europos bendrijos vardu patvirtinami Europos Sąjungos, Europos bendrijos ir Šveicarijos Konfederacijos susitarimas dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo ir susiję dokumentai, kuriuos sudaro Baigiamasis aktas, pasikeitimas laiškais dėl komitetų, kurie padės Komisijai naudotis jos vykdomaisiais įgaliojimais, ir Bendras pareiškimas dėl mišrių komitetų bendrų posėdžių.
   Susitarimo, Baigiamojo akto, pasikeitimo laiškais ir Bendro pareiškimo tekstai pridedami prie šio sprendimo (6).
   2 straipsnis
   Šis sprendimas taikomas sritims, kurias apima susitarimo A ir B priedų nuostatos ir jų pakeitimai, kiek šios nuostatos turi, ar Sprendimu 1999/436/EB (7) nustatyta, kad jos turi, teisinį pagrindą pagal Europos Sąjungos sutartį.
   3 straipsnis
   Tarybos sprendimo 1999/437/EB 1–4 straipsnių nuostatos tokiu pačiu būdu taikomos Šveicarijos asociacijai įgyvendinant, taikant ir plėtojant Šengeno acquis, kuri patenka į Europos Sąjungos sutarties VI antraštinės dalies taikymo sritį.
   4 straipsnis
   Tarybos pirmininkas šiuo sprendimu įgaliojamas paskirti asmenį, įgaliotą Europos bendrijos vardu deponuoti Susitarimo 14 straipsnyje numatytą patvirtinimo aktą, kuriuo išreiškiamas Bendrijos sutikimas prisiimti pareigas.
   5 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2008 m. sausio 28 d.

            Tarybos vardu

            Pirmininkas

         D. RUPEL

      (1)  2005 m. spalio 13 d. nuomonė (dar nepaskelbta Oficialiajame leidinyje).

      (2)  OL L 370, 2004 12 17, p. 78.

      (3)  OL L 176, 1999 7 10, p. 31.

      (4)  OL L 131, 2000 6 1, p. 43.

      (5)  OL L 64, 2002 3 7, p. 20.

      (6)  Žr. šio Oficialiojo leidinio p. 52.

      (7)  OL L 176, 1999 7 10, p. 17.


title: 2000 m. rugsėjo 28 d. Tarybos sprendimas nustatantis Konvencijos dėl 1985 m. birželio 14 d. Šengeno susitarimo dėl laipsniško bendrų sienų panaikinimo įgyvendinimo 40 straipsnio 4 ir 5 dalių, 41 straipsnio 7 dalies ir 65 straipsnio 2 dalies dalinio pakeitimo tvarką

text:
Svarbus teisinis pranešimas

|

32000D0586

Oficialusis leidinys L 248 , 03/10/2000 p. 0001 - 0002

		Tarybos sprendimas2000 m. rugsėjo 28 d.nustatantis Konvencijos dėl 1985 m. birželio 14 d. Šengeno susitarimo dėl laipsniško bendrų sienų panaikinimo įgyvendinimo 40 straipsnio 4 ir 5 dalių, 41 straipsnio 7 dalies ir 65 straipsnio 2 dalies dalinio pakeitimo tvarką(2000/586/TVR)EUROPOS SĄJUNGOS TARYBA,atsižvelgdama į Europos Sąjungos sutartį, ypač į jos 31 straipsnio b punktą, 32 ir 34 straipsnius,atsižvelgdama į Liuksemburgo Didžiosios Hercogystės iniciatyvą [1],atsižvelgdama į Europos Parlamento nuomonę [2],kadangi:(1) 1997 m. birželio 24 d. Belgijos Karalystės, Danijos Karalystės, Vokietijos Federacinės Respublikos, Graikijos Respublikos, Ispanijos Karalystės, Prancūzijos Respublikos, Italijos Respublikos, Liuksemburgo Didžiosios Hercogystės, Nyderlandų Karalystės, Austrijos Respublikos, Portugalijos Respublikos, Suomijos Respublikos ir Švedijos Karalystės Vyriausybės susitarė dėl Protokolo, iš dalies pakeičiančio 1990 m. birželio 19 d. Šengene pasirašytos Konvencijos dėl 1985 m. birželio 14 d. Šengeno susitarimo įgyvendinimo 40, 41 ir 65 straipsnius (toliau - Protokolas), nustatydamos supaprastintą tvarką keisti tuose straipsniuose nuorodas į sąvokas "pareigūnai", "valdžios institucijos" ir "kompetentingos ministerijos".(2) 1999 m. gegužės 1 d., Amsterdamo sutarties, nustačiusios, inter alia, Šengeno acquis integravimą į Europos Sąjungos teisės sistemą, įsigaliojimo dieną, Protokolas dar nebuvo įsigaliojęs.(3) Protokolas nėra į Europos Sąjungos teisės sistemą integruoto Šengeno acquis dalis.(4) Šengeno acquis integravus į Europos Sąjungos teisės sistemą, valstybės narės nebegali iš dalies keisti 1990 m. birželio 19 d. pasirašytos Konvencijos dėl 1985 m. birželio 14 d. Šengeno susitarimo dėl laipsniško jų bendrų sienų kontrolės panaikinimo įgyvendinimo (toliau - Šengeno konvencija).(5) Integravus Šengeno acquis į Europos Sąjungos teisės sistemą, vis dar reikalinga nuorodų į sąvokas "pareigūnai", "valdžios institucijos" ir "kompetentingos ministerijos" supaprastinta keitimo tvarka, kurios laikantis Taryba leistų kiekvienai valstybei narei Šengeno konvencijos (papildytos prisijungimo prie Šengeno konvencijos sutarčių nuostatomis) 40 straipsnio 4 ir 5 dalių, 41 straipsnio 7 dalies ir 65 straipsnio 2 dalies nuostatose keisti nuorodas į sąvokas "pareigūnai", "valdžios institucijos" ir "kompetentingos ministerijos", jei dėl vidaus pokyčių ir pertvarkymo esamos nuorodos jau nėra tikslios, nereikalaujant, kad Taryba oficialiai darytų tų nuorodų pakeitimus.(6) Bet kokie pirmiau minėtų nuostatų pakeitimai ne dėl vidaus pokyčių ar pertvarkymo, bet turintys tikslą išplėsti įgaliojimus pagal 40 ir 41 straipsnius kitiems "pareigūnams" ir "valdžios institucijoms", turėtų būti daromi pagal atitinkamas Sutarties nuostatas.(7) Jungtinė Karalystė dalyvaus šiame sprendime pagal 2000 m. gegužės 29 d. Tarybos sprendimo 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant tam tikras Šengeno acquis nuostatas [3] 8 straipsnio 2 dalį tiek, kiek šis sprendimas yra susijęs su tame sprendime išvardytomis Šengeno acquis nuostatomis.(8) Šis sprendimas toliau plėtoja nuostatas, dėl kurių pagal prie Europos Sąjungos sutarties ir Europos bendrijos steigimo sutarties pridedamą Protokolą dėl Šengeno acquis integravimo į Europos Sąjungos teisės sistemą buvo leistas glaudesnis bendradarbiavimas ir kurios priklauso vienai iš sričių, kurioms taikomas 1999 m. gegužės 17 d. Tarybos sprendimo 1999/437/EB dėl tam tikrų priemonių taikant Europos Sąjungos Tarybos, Islandijos Respublikos ir Norvegijos Karalystės sudarytą susitarimą dėl šių dviejų valstybių asociacijos įgyvendinant, taikant ir plėtojant Šengeno acquis [4] 1 straipsnis,NUSPRENDĖ:1 straipsnis1. Kiekviena valstybė narė gali keisti Šengeno konvencijos 40 straipsnio 4 ir 5 dalių, 41 straipsnio 7 dalies ir 65 straipsnio 2 dalies nuostatose vartojamas nuorodas į sąvokas "pareigūnai", "valdžios institucijos" ir "kompetentingos ministerijos" savo pareigūnų, valdžios institucijų ar kompetentingų ministerijų atžvilgiu, jeigu dėl vidaus pokyčių ar pertvarkymo esamos nuorodos jau nėra tikslios.2. Apie visus pagal šio straipsnio 1 dalį padarytus pakeitimus atitinkama valstybė narė praneša Tarybos Generaliniam sekretoriatui, o šis tą pranešimą išplatina visiems Taryboms nariams.3. Taryba užtikrina, kad visi tokie pakeitimai būtų paskelbti Oficialiajame leidinyje.4. Pakeitimas įsigalioja kitą dieną nuo jo paskelbimo minėtame Oficialiajame leidinyje.2 straipsnis1 straipsnyje nustatyta tvarka taikoma ir jau pagal 1 straipsnį padarytiems pakeitimams.3 straipsnisŠis sprendimas įsigalioja kitą dieną po jo paskelbimo Oficialiajame leidinyje.Priimta Briuselyje, 2000 m. rugsėjo 28 d.Tarybos varduPirmininkasD. Vaillant[1] OL C 131, 2000 5 12, p. 7.[2] 2000 m. birželio 14 d. nuomonė (dar nepaskelbta Oficialiajame leidinyje).[3] OL L 131, 2000 6 1, p. 43.[4] OL L 176, 1999 7 10, p. 31.--------------------------------------------------


title: 2010/676/ES: 2010 m. lapkričio 8 d. Tarybos sprendimas dėl Europos Sąjungos ir Norvegijos Karalystės susitarimo pasikeičiant laiškais dėl papildomų prekybos žemės ūkio produktais lengvatų, pasiekto pagal Europos ekonominės erdvės susitarimo 19 straipsnį, pasirašymo Sąjungos vardu

text:
10.11.2010

               LT

               Europos Sąjungos oficialusis leidinys

               L 292/1

         TARYBOS SPRENDIMAS
   2010 m. lapkričio 8 d.
   dėl Europos Sąjungos ir Norvegijos Karalystės susitarimo pasikeičiant laiškais dėl papildomų prekybos žemės ūkio produktais lengvatų, pasiekto pagal Europos ekonominės erdvės susitarimo 19 straipsnį, pasirašymo Sąjungos vardu
   (2010/676/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos ekonominės erdvės susitarimo 19 straipsnyje numatyta, kad susitariančiosios šalys įsipareigoja toliau dėti pastangas tam, kad palaipsniui liberalizuotų tarpusavio žemės ūkio prekybą.

               (2)

               2005 m. rugsėjo mėn. Taryba įgaliojo Komisiją pradėti derybas su Norvegija, kad pagal Europos ekonominės erdvės susitarimo 19 straipsnį būtų labiau liberalizuota dvišalė prekyba žemės ūkio produktais. Derybos sėkmingi užbaigtos 2010 m. sausio 28 d. parafavus Europos Sąjungos ir Norvegijos Karalystės susitarimą pasikeičiant laiškais dėl papildomų prekybos žemės ūkio produktais lengvatų, pasiektą pagal Europos ekonominės erdvės susitarimo 19 straipsnį (Susitarimas).

               (3)

               Susitarimas turėtų būti pasirašytas Sąjungos vardu su sąlyga, kad jis bus sudarytas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Norvegijos Karalystės susitarimo pasikeičiant laiškais dėl papildomų prekybos žemės ūkio produktais lengvatų, pasiekto pagal Europos ekonominės erdvės susitarimo 19 straipsnį pasirašymas su sąlyga, kad minėtas Susitarimas bus sudarytas (1).
   2 straipsnis
   Tarybos pirmininkas įgaliojamas paskirti asmenį (-is), kuriam (-iems) suteikiami įgaliojimai Sąjungos vardu pasirašyti Susitarimą, su sąlyga, kad jis bus sudarytas.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2010 m. lapkričio 8 d.

            Tarybos vardu

            Pirmininkas

         M. WATHELET

      (1)  Susitarimo tekstas bus paskelbtas kartu su sprendimu dėl jo sudarymo.


title: 2011/813/ES: 2011 m. gruodžio 1 d. Tarybos sprendimas dėl Ispanijai atstovaujančio Regionų komiteto pakaitinio nario skyrimo

text:
7.12.2011

               LT

               Europos Sąjungos oficialusis leidinys

               L 324/33

         TARYBOS SPRENDIMAS
   2011 m. gruodžio 1 d.
   dėl Ispanijai atstovaujančio Regionų komiteto pakaitinio nario skyrimo
   (2011/813/ES)
   EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Ispanijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Miguel LUCENA BARRANQUERO kadencijai tapo laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui – iki 2015 m. sausio 25 d., Regionų komiteto pakaitine nare skiriama:

               —

               Elvira SAINT-GERONS HERRERA, Secretaria General de Acción Exterior de la Junta de Andalucía.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gruodžio 1 d.

            Tarybos vardu

            Pirmininkas

         W. KOSINIAK-KAMYSZ

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: 2014/597/ES: 2014 m. balandžio 3 d. Europos Parlamento sprendimas dėl Europos tinklų ir informacijos apsaugos agentūros 2012 finansinių metų biudžeto įvykdymo patvirtinimo

text:
5.9.2014

               LT

               Europos Sąjungos oficialusis leidinys

               L 266/252

         EUROPOS PARLAMENTO SPRENDIMAS
   2014 m. balandžio 3 d.
   dėl Europos tinklų ir informacijos apsaugos agentūros 2012 finansinių metų biudžeto įvykdymo patvirtinimo
   (2014/597/ES)
   EUROPOS PARLAMENTAS,

               —

               atsižvelgdamas į Europos tinklų ir informacijos apsaugos agentūros 2012 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos tinklų ir informacijos apsaugos agentūros 2012 finansinių metų galutinių metinių ataskaitų kartu su Agentūros atsakymais (1),

               —

               atsižvelgdamas į Tarybos 2014 m. vasario 18 d. rekomendaciją (05849/2014 – C7–0054/2014),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2004 m. kovo 10 d. Europos Parlamento ir Tarybos reglamentą (EB) Nr. 460/2004, įsteigiantį Europos tinklų ir informacijos apsaugos agentūrą (4), ypač į jo 17 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą (A7–0194/2014),

               1.

               patvirtina Europos tinklų ir informacijos apsaugos agentūros direktoriui, kad Agentūros 2012 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos tinklų ir informacijos apsaugos agentūros direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 365, 2013 12 13, p. 172.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 77, 2004 3 13, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2010/334/CFSP: 2010 m. birželio 15 d. Politinio ir saugumo komiteto sprendimas ES SSR GUINEA-BISSAU/1/2010 dėl Europos Sąjungos misijos saugumo sektoriaus reformai Bisau Gvinėjos Respublikoje remti (ES SSR GUINEA-BISSAU) vadovo skyrimo

text:
17.6.2010

               LT

               Europos Sąjungos oficialusis leidinys

               L 151/18

         POLITINIO IR SAUGUMO KOMITETO SPRENDIMAS ES SSR GUINEA-BISSAU/1/2010
   2010 m. birželio 15 d.
   dėl Europos Sąjungos misijos saugumo sektoriaus reformai Bisau Gvinėjos Respublikoje remti (ES SSR GUINEA-BISSAU) vadovo skyrimo
   (2010/334/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2008 m. vasario 12 d. Tarybos bendruosius veiksmus 2008/112/BUSP dėl Europos Sąjungos misijos saugumo sektoriaus reformai Bisau Gvinėjos Respublikoje remti (ES SSR GUINEA-BISSAU) (1), ypač į jų 8 straipsnio 1 dalį,
   kadangi:

               (1)

               Pagal Bendrųjų veiksmų 2008/112/BUSP 8 straipsnio 1 dalį Taryba įgaliojo Politinį ir saugumo komitetą (toliau–PSK) pagal Sutarties 38 straipsnį priimti atitinkamus sprendimus ES SSR GUINEA-BISSAU misijos politinės kontrolės ir strateginio vadovavimo jai tikslais, be kita ko, priimti sprendimą dėl misijos vadovo paskyrimo.

               (2)

               2008 m. kovo 5 d. PSK, remdamasis Tarybos Generalinio sekretoriaus-vyriausiojo įgaliotinio bendrai užsienio ir saugumo politikai pasiūlymu, savo Sprendimu ES SSR GUINEA-BISSAU/1/2008 (2) paskyrė Juan Esteban VERASTEGUI Europos Sąjungos misijos ES SSR GUINEA-BISSAU vadovu.

               (3)

               Sąjungos vyriausiasis įgaliotinis užsienio reikalams ir saugumo politikai pasiūlė Europos Sąjungos misijos ES SSR GUINEA-BISSAU vadovu skirti Fernando AFONSO, kuris pakeistų Juan Esteban VERASTEGUI nuo 2010 m. liepos 1 d.,

         PRIĖMĖ ŠĮ SPRENDIMĄ:
   1 straipsnis
   Fernando AFONSO skiriamas Europos Sąjungos misijos saugumo sektoriaus reformai Bisau Gvinėjos Respublikoje remti (ES SSR GUINEA-BISSAU) vadovu nuo 2010 m. liepos 1 d.
   2 straipsnis
   2008 m. kovo 5 d. Politinio ir saugumo komiteto sprendimas ES SSR GUINEA-BISSAU/1/2008 panaikinamas.
   3 straipsnis
   Šis sprendimas įsigalioja jo priėmimo dieną.
   Jis taikomas iki Tarybos bendrųjų veiksmų 2008/112/BUSP galiojimo pabaigos.

      Priimta Briuselyje 2010 m. birželio 15 d.

            Politinio ir saugumo komiteto vardu

            Pirmininkas

         C. FERNÁNDEZ-ARIAS

      (1)  OL L 40, 2008 2 14, p. 11.

      (2)  OL L 73, 2008 3 15, p. 34.


title: 2016 m. kovo 15 d. Politinio ir saugumo komiteto sprendimas (BUSP) 2016/563 dėl Turkijos įnašo į Europos Sąjungos patariamąją misiją civilinio saugumo sektoriaus reformos srityje Ukrainoje (EUAM Ukraine) priėmimo (EUAM Ukraine/2/2016)

text:
12.4.2016

               LT

               Europos Sąjungos oficialusis leidinys

               L 96/37

         POLITINIO IR SAUGUMO KOMITETO SPRENDIMAS (BUSP) 2016/563
   2016 m. kovo 15 d.
   dėl Turkijos įnašo į Europos Sąjungos patariamąją misiją civilinio saugumo sektoriaus reformos srityje Ukrainoje (EUAM Ukraine) priėmimo (EUAM Ukraine/2/2016)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2014 m. liepos 22 d. Tarybos sprendimą 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (1),
   kadangi:

               (1)

               pagal Sprendimo 2014/486/BUSP 10 straipsnio 3 dalį Taryba įgaliojo Politinį ir saugumo komitetą (toliau – PSK) priimti atitinkamus sprendimus dėl trečiųjų valstybių įnašų į EUAM Ukraine priėmimo;

               (2)

               civilinių operacijų vadas rekomendavo PSK priimti Turkijos pasiūlytą įnašą į EUAM Ukraine ir laikyti įnašą reikšmingu;

               (3)

               Turkija turėtų būti atleista nuo finansinių įnašų į EUAM Ukraine biudžetą,

         PRIĖMĖ ŠĮ SPRENDIMĄ:
   1 straipsnis
   Trečiųjų valstybių įnašai
   1.   Turkijos įnašas į EUAM Ukraine priimamas ir laikomas reikšmingu.
   2.   Turkija atleidžiama nuo finansinių įnašų į EUAM Ukraine biudžetą.
   2 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2015 m. lapkričio 3 d.

      Priimta Briuselyje 2016 m. kovo 15 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 217, 2014 7 23, p. 42.


title: 2012/381/ES: 2011 m. gruodžio 13 d. Tarybos sprendimas dėl Europos Sąjungos ir Australijos susitarimo dėl oro vežėjų atliekamo keleivio duomenų įrašo (PNR) duomenų tvarkymo ir perdavimo Australijos muitinės ir sienos apsaugos tarnybai sudarymo

text:
14.7.2012

               LT

               Europos Sąjungos oficialusis leidinys

               L 186/3

         TARYBOS SPRENDIMAS
   2011 m. gruodžio 13 d.
   dėl Europos Sąjungos ir Australijos susitarimo dėl oro vežėjų atliekamo keleivio duomenų įrašo (PNR) duomenų tvarkymo ir perdavimo Australijos muitinės ir sienos apsaugos tarnybai sudarymo
   (2012/381/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 82 straipsnio 1 dalies d punktą ir 87 straipsnio 2 dalies a punktą kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               2010 m. gruodžio 2 d. Taryba priėmė sprendimą, kuriuo įgaliojo Komisiją Sąjungos vardu pradėti derybas su Australija dėl keleivio duomenų įrašo (PNR) duomenų perdavimo ir naudojimo siekiant užkirsti kelią terorizmui ir kitiems sunkiems tarpvalstybiniams nusikaltimams ir su tuo kovoti;

               (2)

               pagal Tarybos sprendimą 2012/380/ES (1) Europos Sąjungos ir Australijos susitarimas dėl oro vežėjų atliekamo keleivio duomenų įrašo (PNR) duomenų tvarkymo ir perdavimo Australijos muitinės ir sienos apsaugos tarnybai (toliau – Susitarimas) buvo pasirašytas su sąlyga, kad jis bus sudarytas vėliau;

               (3)

               Susitarimas turėtų būti sudarytas;

               (4)

               Susitarimu užtikrinamos pagrindinės teisės ir laikomasi principų, pripažįstamų visų pirma Europos Sąjungos pagrindinių teisių chartijoje (toliau – Chartija), ypač teisė į privataus ir šeimos gyvenimo gerbimą, pripažįstama Chartijos 7 straipsnyje, teisė į asmens duomenų apsaugą, pripažįstama Chartijos 8 straipsnyje, ir teisė į veiksmingą teisinę gynybą ir teisingą bylos nagrinėjimą, pripažįstama Chartijos 47 straipsnyje. Susitarimas turėtų būti taikomas atsižvelgiant į šias teises ir principus;

               (5)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį, tos valstybės narės pranešė apie savo pageidavimą dalyvauti priimant ir taikant šį sprendimą;

               (6)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo dėl Danijos pozicijos 1 ir 2 straipsnius Danija nedalyvauja priimant šį sprendimą ir Susitarimas jai nėra privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Australijos susitarimas dėl oro vežėjų atliekamo keleivio duomenų įrašo (PNR) duomenų tvarkymo ir perdavimo Australijos muitinės ir sienos apsaugos tarnybai (toliau – Susitarimas).
   Susitarimo tekstas pridedamas prie šio sprendimo.
   2 straipsnis
   Tarybos pirmininkas paskiria asmenį, kuris įgaliojamas Sąjungos vardu pasikeisti Susitarimo 29 straipsnyje numatytais patvirtinimo aktais ir taip išreikšti Sąjungos sutikimą laikytis Susitarimo (2).
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2011 m. gruodžio 13 d.

            Tarybos vardu

            Pirmininkas

         M. CICHOCKI

      (1)  Žr. šio Oficialiojo leidinio p. 2.

      (2)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.
   BAIGIAMASIS AKTAS
   EUROPOS SĄJUNGOS
   ir
   AUSTRALIJOS
   atstovai,
   posėdžiavę Briuselyje 2011 m. rugsėjo 29 d., kad pasirašytų Europos Sąjungos ir Australijos susitarimą dėl oro vežėjų atliekamo keleivio duomenų įrašo (PNR) duomenų tvarkymo ir perdavimo Australijos muitinės ir sienos apsaugos tarnybai, pasirašydami šį Susitarimą:

               —

               priėmė prie šio Baigiamojo akto pridedamą deklaraciją.

      TAI PATVIRTINDAMI, šį Baigiamąjį aktą pasirašė toliau nurodyti įgaliotieji atstovai.
      Priimta Briuselyje 2011 m. rugsėjo 29 d.

         Europos Sąjungos vardu

         Australijos vardu

   EUROPOS SĄJUNGOS IR AUSTRALIJOS BENDRA DEKLARACIJA DĖL SUSITARIMO DĖL ORO VEŽĖJŲ ATLIEKAMO KELEIVIO DUOMENŲ ĮRAŠO (PNR) DUOMENŲ TVARKYMO IR PERDAVIMO AUSTRALIJOS MUITINĖS IR SIENOS APSAUGOS TARNYBAI
   Susitarimo dėl oro vežėjų atliekamo keleivio duomenų įrašo (PNR) duomenų tvarkymo ir perdavimo Australijos muitinės ir sienos apsaugos tarnybai (toliau – Susitarimas) įgyvendinimo srityje Europos Sąjunga ir Australija savo įsipareigojimų pagal Susitarimo 19 ir 24 straipsnius atžvilgiu susitarė:

               1)

               įgyvendinant Susitarimo 24 straipsnyje išdėstytą bendrų konsultacijų ir peržiūros mechanizmą, Australija ir Europos Sąjunga atitinkamais atvejais keisis informacija, susijusia su Europos Sąjungos piliečių ir gyventojų PNR duomenų perdavimu trečiųjų šalių valdžios institucijoms, kaip išdėstyta Susitarimo 19 straipsnyje;

               2)

               nustatyti, kad, įgyvendinant Susitarimo 24 straipsnyje išdėstytą konsultacijų ir peržiūros mechanizmą, bus teikiama visa atitinkama informacija apie sąlygas, reglamentuojančias tokius perdavimus, atsižvelgiant į kiekvieną konkretų atvejį, vadovaujantis 19 straipsnyje išdėstytomis nuostatomis;

               3)

               ypač daug dėmesio skirti visų apsaugos priemonių užtikrinimui siekiant įgyvendinti 19 straipsnio 1 dalies a punkto nuostatas, kad būtų įsitikinta, jog tokius duomenis gaunančios trečiosios šalys sutiko perduotiems duomenims taikyti Susitarime nustatytas teisines ir praktines apsaugos priemones;

               4)

               nustatyti valstybių narių ir Australijos valdžios institucijų konkrečius pranešimo mechanizmus tais atvejais, kai Europos Sąjungos piliečio ar gyventojo duomenys perduodami pagal 19 straipsnio 1 dalies f punktą.

          ---documentbreak---

               14.7.2012

               LT

               Europos Sąjungos oficialusis leidinys

               L 186/4

         VERTIMAS
   Europos Sąjungos ir Australijos
   SUSITARIMAS
   dėl oro vežėjų atliekamo keleivio duomenų įrašo (PNR) duomenų tvarkymo ir perdavimo Australijos muitinės ir sienos apsaugos tarnybai
   EUROPOS SĄJUNGA, toliau taip pat – ES,
   ir
   AUSTRALIJA,
   toliau kartu –
   Šalys,
   NORĖDAMOS veiksmingai užkirsti kelią terorizmui ir sunkiems tarpvalstybiniams nusikaltimams ir su tuo kovoti, kad apsaugotų demokratinę visuomenę ir bendras vertybes;
   SIEKDAMOS stiprinti ir skatinti Šalių bendradarbiavimą pagal ES ir Australijos partnerystės principus;
   PRIPAŽINDAMOS, kad dalijimasis informacija yra esminė sudedamoji kovos su terorizmu ir sunkiais tarpvalstybiniais nusikaltimais dalis ir kad tokiomis aplinkybėmis keleivio duomenų įrašo (toliau – PNR) duomenų naudojimas yra svarbi priemonė;
   PRIPAŽINDAMOS, kad svarbu užkirsti kelią terorizmui ir sunkiems tarpvalstybiniams nusikaltimams ir su tuo kovoti kartu užtikrinant pagrindines teises ir laisves, visų pirma asmens duomenų privatumą ir apsaugą;
   ATSIŽVELGDAMOS į Europos Sąjungos sutarties 6 straipsnį dėl pagrindinių teisių užtikrinimo, teisę į privatumą tvarkant asmens duomenis, kaip nustatyta Sutarties dėl Europos Sąjungos veikimo 16 straipsnyje, proporcingumo ir būtinumo principus, susijusius su teise į privatų ir šeimos gyvenimą, privatumo užtikrinimą ir asmens duomenų apsaugą pagal Europos žmogaus teisių ir pagrindinių laisvių apsaugos konvencijos 8 straipsnį, Europos Tarybos konvenciją Nr. 108 dėl asmenų apsaugos ryšium su asmens duomenų automatizuotu tvarkymu ir jos 181-ąjį papildomą protokolą, Europos Sąjungos pagrindinių teisių chartijos 7 ir 8 straipsnius ir Tarptautinio pilietinių ir politinių teisių pakto 17 straipsnį dėl teisės į privatumą;
   PRIPAŽINDAMOS, kad 2008 m. Australija ir ES pasirašė Europos Sąjungos ir Australijos susitarimą dėl oro vežėjų atliekamo Europos Sąjungos pateiktų keleivio duomenų įrašo (PNR) duomenų tvarkymo ir perdavimo Australijos muitinės tarnybai, kuris laikinai taikomas nuo pasirašymo dienos, tačiau neįsigaliojo;
   PAŽYMĖDAMOS, kad 2010 m. gegužės 5 d. Europos Parlamentas nusprendė atidėti balsavimą dėl prašymo pritarti tam susitarimui ir 2010 m. lapkričio 11 d. rezoliucijoje palankiai įvertino Europos Komisijos rekomendaciją Europos Sąjungos Tarybai pradėti derybas dėl naujo susitarimo;
   PRIPAŽINDAMOS atitinkamas Australijos 1901 m. muitinės akto (Customs Act 1901 (Cth), toliau – Muitinės aktas) nuostatas, ypač jo 64AF skirsnį, pagal kurį visi tarptautiniai keleivinio oro transporto vežėjai, vykdantys skrydžius į Australiją, iš jos arba per ją, gavę prašymą turi pateikti tam tikru būdu ir pavidalu Australijos muitinės ir sienos apsaugos tarnybai PNR duomenis, kurie renkami ir laikomi oro vežėjo rezervavimo ir išvykimo kontrolės sistemose;
   PRIPAŽINDAMOS, kad Australijos 1985 m. Muitinės tarnybos administravimo akte (Customs Administration Act 1985 (Cth)), 1958 m. Migracijos akte (Migration Act 1958 (Cth)), 1914 m. Nusikaltimų akte (Crimes Act 1914) (Cth)), 1988 m. Privatumo akte (Privacy Act 1988 (Cth)), 1982 m. Informacijos laisvės akte (Freedom of Information Act 1982 (Cth)), 1997 m. Generalinio auditoriaus akte (Auditor-General Act 1997 (Cth)), 1976 m. Ombudsmeno akte (Ombudsman Act 1976 (Cth)) ir 1999 m. Viešųjų tarnybų akte (Public Service Act 1999 (Cth)) pateikiamos nuostatos dėl duomenų apsaugos, teisės susipažinti su savo duomenimis ir reikalauti atlyginti žalą, duomenų ištaisymo ir pastabų teikimo, teisinės gynybos ir sankcijų už netinkamą asmens duomenų naudojimą;
   ATKREIPDAMOS DĖMESĮ į Australijos įsipareigojimą, kad Australijos muitinės ir sienos apsaugos tarnyba tvarkys PNR duomenis tik siekdama užkirsti kelią teroristiniams nusikaltimams ir sunkiems tarpvalstybiniams nusikaltimams, juos nustatyti, tirti ir patraukti už juos baudžiamojon atsakomybėn ir griežtai taikydama privatumo ir asmens duomenų apsaugos priemones, kaip nustatyta šiame Susitarime;
   PABRĖŽDAMOS, kaip svarbu, kad Australija dalytųsi iš PNR gautais analitiniais duomenimis su Europos Sąjungos valstybių narių policijos ir teisminėmis institucijomis, taip pat Europolu ar Eurojustu, taip stiprinant tarptautinį policijos ir teisminį bendradarbiavimą;
   PATVIRTINDAMOS, kad šis Susitarimas nėra precedentas jokiems būsimiems Australijos ir Europos Sąjungos ar kurios nors iš Šalių ir kurios nors valstybės susitarimams dėl PNR duomenų ar kitokių duomenų tvarkymo ir perdavimo, ir pabrėždamos, kad gali būti nagrinėjama, ar būtina ir įmanoma sudaryti panašius susitarimus dėl jūra vykstančių keleivių;
   SUSITARĖ:
   I   SKYRIUS

      BENDROSIOS NUOSTATOS

   1 straipsnis
   Susitarimo tikslas
   Siekiant užtikrinti visuomenės saugumą ir saugą, šiuo Susitarimu nustatomos ES suteiktų PNR duomenų perdavimo Australijos muitinės ir sienos apsaugos tarnybai nuostatos. Šiuo Susitarimu nustatoma, kokiomis sąlygomis tokie duomenys gali būti perduodami ir naudojami ir kaip tie duomenys apsaugomi.
   2 straipsnis
   Terminų apibrėžtys
   Šiame Susitarime:
   a)   Susitarimas– šis Susitarimas, jo priedai ir visi jų pakeitimai;
   b)   asmens duomenys– bet kokia informacija, susijusi su fiziniu asmeniu, kurio tapatybė yra arba gali būti nustatyta: asmuo, kurio tapatybė gali būti nustatyta, yra asmuo, kurio tapatybė gali būti nustatyta tiesiogiai ar netiesiogiai, visų pirma pagal asmens tapatybės numerį arba vieną ar kelis to asmens fizinei, fiziologinei, protinei, ekonominei, kultūrinei ar socialinei tapatybei būdingus veiksnius;
   c)   tvarkymas– bet kuri su PNR duomenimis automatizuotomis arba neautomatizuotomis priemonėmis atliekama operacija ar operacijos, pavyzdžiui, rinkimas, registravimas, rūšiavimas, saugojimas, tikslinimas ar keitimas, paieška, pasitikrinimas, naudojimas, atskleidimas duomenis persiunčiant ar perduodant, platinant ar kitu būdu sudarant galimybę jais naudotis, taip pat palyginimas ar sujungimas, blokavimas, ištrynimas ar sunaikinimas;
   d)   oro vežėjai– oro vežėjai, naudojantys rezervavimo sistemas ir (arba) Europos Sąjungos teritorijoje tvarkomus PNR duomenis ir vykdantys tarptautinius keleivinius skrydžius į Australiją, iš jos arba per ją;
   e)   rezervavimo sistemos– oro vežėjo rezervavimo sistema, išvykimo kontrolės sistema arba panašios tas pačias funkcijas atliekančios sistemos;
   f)   keleivio duomenų įrašo duomenys arba PNR duomenys– oro vežėjų ES tvarkoma informacija apie kiekvieno keleivio kelionės sąlygas, kaip išvardyta 1 priede, kuriomis pateikiama visa būtina informacija, kad rezervavimą atliekantys ir dalyvaujantys oro vežėjai galėtų tvarkyti ir kontroliuoti bilietų užsakymą;
   g)   keleivis– keleivis ar įgulos narys, įskaitant kapitoną;
   h)   neskelbtini duomenys– bet kurie asmens duomenys, kuriais atskleidžiama asmens rasinė ar etninė kilmė, politinės pažiūros, religiniai ar filosofiniai įsitikinimai, narystė profesinėse sąjungose arba sveikata ar lytinis gyvenimas.
   3 straipsnis
   Taikymo sritis
   1.   Australija užtikrina, kad Australijos muitinės ir sienos apsaugos tarnyba tvarkytų pagal šį Susitarimą gautus PNR duomenis tik siekdama užkirsti kelią teroristiniams nusikaltimams ar sunkiems tarpvalstybiniams nusikaltimams, juos nustatyti, tirti ir patraukti už juos baudžiamojon atsakomybėn:
   2.   Teroristiniai nusikaltimai yra:

               a)

               asmens veiksmai, susiję su smurtu ar kitaip pavojingi žmogaus gyvybei arba keliantys pavojų turtui ar infrastruktūrai, ir kai, atsižvelgiant į tų veiksmų pobūdį ir aplinkybes, pagrįstai laikoma, kad jie įvykdyti siekiant:

                           i)

                           įbauginti gyventojus ar daryti jiems spaudimą;

                           ii)

                           įbauginti, priversti Vyriausybę ar tarptautinę organizaciją veikti arba neveikti arba daryti joms spaudimą;

                           iii)

                           rimtai destabilizuoti ar sunaikinti pagrindines politines, konstitucines, ekonomines ar socialines šalies struktūras ar tarptautinę organizaciją;

               b)

               padėti vykdyti a punkte aprašytus veiksmus, juos finansuoti ar teikti finansinę, materialinę ar technologinę paramą arba finansines ar kitokias paslaugas jiems vykdyti arba jų vykdymui remti;

               c)

               bet kokiais būdais tiesiogiai ar netiesiogiai teikti ar rinkti lėšas siekiant, kad visos lėšos ar jų dalis būtų panaudotos, arba žinant, kad visos lėšos ar jų dalis bus panaudotos, a ar b punktuose aprašytiems veiksmams vykdyti; arba

               d)

               padėti vykdyti a, b arba c punktuose aprašytus veiksmus, kurstyti ar mėginti juos vykdyti.

         3.   Sunkus tarpvalstybinis nusikaltimas – bet kuris nusikaltimas, už kurį Australijoje baudžiama laisvės atėmimu arba laisvės apribojimu, kurio ilgiausias terminas – bent ketveri metai, arba skiriama sunkesnė bausmė, kaip apibrėžta Australijos teisės aktuose, jei nusikaltimas yra tarpvalstybinio pobūdžio. Nusikaltimas laikomas tarpvalstybinio pobūdžio nusikaltimu, kai jis visų pirma:

               a)

               įvykdytas daugiau kaip vienoje šalyje;

               b)

               įvykdytas vienoje šalyje, bet svarbūs pasirengimo, planavimo, vadovavimo ar kontrolės veiksmai vykdomi kitoje šalyje;

               c)

               įvykdytas vienoje šalyje, bet yra susijęs su organizuota nusikalstama grupuote, kuri nusikalstama veika užsiima daugiau nei vienoje šalyje; arba

               d)

               įvykdytas vienoje šalyje, tačiau turėjo svarbių pasekmių kitoje šalyje.

         4.   Išskirtiniais atvejais Australija gali tvarkyti PNR duomenis, kai toks tvarkymas būtinas siekiant apsaugoti kiekvieno asmens gyvybinius interesus, pavyzdžiui, mirties, sunkaus sužeidimo ar pavojaus sveikatai atveju.
   5.   Be to, siekiant prižiūrėti viešojo administravimo institucijas ir užtikrinti jų atskaitomybę ir sudaryti palankesnes sąlygas reikalauti atlyginti žalą ir skirti sankcijas už netinkamą duomenų naudojimą, PNR duomenys atskirais atvejais gali būti tvarkomi, kai toks tvarkymas konkrečiai nustatytas Australijos teisės aktais.
   4 straipsnis
   PNR duomenų teikimo užtikrinimas
   1.   Oro vežėjai teikia savo rezervavimo sistemose saugomus PNR duomenis Australijos muitinės ir sienos apsaugos tarnybai. Jokia bet kurios Šalies teisės aktų nuostata jiems netrukdoma laikytis atitinkamų Australijos teisės aktų, kuriais jie atitinkamai įpareigojami teikti duomenis.
   2.   Australija nereikalauja, kad oro vežėjai pateiktų PNR duomenų sudedamąsias dalis, kurios šiuo metu nėra renkamos ar laikomos jų rezervavimo sistemose.
   3.   Jei oro vežėjai perdavė PNR duomenis, kurie neišvardyti 1 priede, Australijos muitinės ir sienos apsaugos tarnyba tuos duomenis ištrina.
   5 straipsnis
   Tinkamumas
   Laikydamasi šio Susitarimo Australijos muitinės ir sienos apsaugos tarnyba užtikrina tinkamą PNR duomenų, pagal šį Susitarimą perduodamų Australijos muitinės ir sienos apsaugos tarnybai, apsaugos lygį, kaip apibrėžta atitinkamuose ES duomenų apsaugos teisės aktuose.
   6 straipsnis
   Policijos ir teisminis bendradarbiavimas
   1.   Australijos muitinės ir sienos apsaugos tarnyba užtikrina, kad susijusių Europos Sąjungos valstybių narių policijos ir teisminėms institucijoms arba Europolui ar Eurojustui, atsižvelgiant į jų atitinkamus įgaliojimus, kai tik įmanoma ir kuo greičiau būtų pateikta iš PNR duomenų gauta svarbi ir tinkama analitinė informacija, laikantis teisėsaugos ar kitų dalijimosi informacija susitarimų arba, jei taikoma, Australijos ir bet kurios Europos Sąjungos valstybės narės, Europolo ar Eurojusto susitarimų.
   2.   Europos Sąjungos valstybės narės policijos ar teisminė institucija arba Europolas ar Eurojustas, atsižvelgiant į jų atitinkamus įgaliojimus, gali prašyti prieigos prie PNR duomenų ar iš PNR duomenų gautos svarbios ir tinkamos analitinės informacijos, kuri yra reikalinga siekiant užkirsti kelią konkrečiam teroristiniam nusikaltimui ar sunkiam tarpvalstybiniam nusikaltimui Europos Sąjungoje, jį nustatyti, tirti ar patraukti už jį baudžiamojon atsakomybėn. Australijos muitinės ir sienos apsaugos tarnyba, laikydamasi 1 dalyje nurodytų susitarimų, sudaro galimybę tokia informacija naudotis.
   II   SKYRIUS

      PNR DUOMENŲ TVARKYMUI TAIKOMOS APSAUGOS PRIEMONĖS

   7 straipsnis
   Duomenų apsauga ir nediskriminavimas
   1.   PNR duomenims taikomos Australijos 1988 m. Privatumo akto (Privacy Act 1988 (Cth)) (toliau – Privatumo aktas) nuostatos, kuriomis reglamentuojamas asmeninės informacijos, kurią turi dauguma Australijos Vyriausybės departamentų ir tarnybų, rinkimas, naudojimas, saugojimas ir atskleidimas, apsauga, prieiga ir pakeitimas.
   2.   Australija užtikrina, kad pagal šį Susitarimą ir atitinkamus nacionalinius teisės aktus PNR duomenų tvarkymui taikomos apsaugos priemonės būtų taikomos visiems keleiviams jų nediskriminuojant, visų pirma pilietybės, gyvenamosios šalies ar fizinio buvimo Australijoje pagrindu.
   8 straipsnis
   Neskelbtini duomenys
   Australijos muitinės ir sienos apsaugos tarnybai draudžiama tvarkyti neskelbtinus PNR duomenis. Jei keleivio PNR duomenyse, perduotuose Australijos muitinės ir sienos apsaugos tarnybai, yra neskelbtinų duomenų, Australijos muitinės ir sienos apsaugos tarnyba tokius neskelbtinus duomenis ištrina.
   9 straipsnis
   Duomenų saugumas ir vientisumas
   1.   Siekiant užkirsti kelią atsitiktiniam ar neteisėtam duomenų sunaikinimui arba atsitiktiniam jų praradimui, pakeitimui, neleistinam jų atskleidimui ar neleistinai prieigai prie jų, arba bet kokiam neteisėtam jų tvarkymui:

               a)

               PNR duomenų tvarkymo įranga laikoma saugioje fizinėje aplinkoje ir saugoma aukšto lygio sistemomis ir fizinio įsibrovimo kontrolės priemonėmis;

               b)

               PNR duomenys laikomi atskirai nuo visų kitų duomenų. Siekiant atlikti paiešką duomenys gali būt perduodami į PNR sistemą, bet ne iš PNR sistemos į kitas duomenų bazes. Prieiga prie PNR sistemos suteikiama tik keletui Australijos muitinės ir sienos apsaugos tarnybos pareigūnų, kuriems Australijos muitinės ir sienos apsaugos tarnybos pagrindinis vykdomasis direktorius yra suteikęs specialų leidimą tvarkyti PNR duomenis laikantis šio Susitarimo. Šie pareigūnai prisijungia prie PNR sistemos saugiose darbo vietose, į kurias negali patekti leidimo neturintys asmenys;

               c)

               b punkte aprašytų pareigūnų prieiga prie PNR sistemos kontroliuojama prieigos apsaugos sistemomis, pavyzdžiui, kelių lygmenų prisijungimu įvedant naudotojo ID ir slaptažodį;

               d)

               prieiga prie Australijos muitinės ir sienos apsaugos tarnybos tinklo ir visų PNR sistemoje esančių duomenų yra tikrinama. Sukurtą audito įrašą sudaro naudotojo vardas, naudotojo darbo vieta, prisijungimo data ir laikas, užklausos turinys ir pateiktų įrašų skaičius;

               e)

               visi PNR duomenys iš Australijos muitinės ir sienos apsaugos tarnybos saugiai perduodami kitoms institucijoms;

               f)

               PNR sistema užtikrinamas gedimų nustatymas ir pranešimas apie juos;

               g)

               PNR duomenys yra saugomi nuo bet kokio klastojimo, pakeitimo, pridėjimo ar sugadinimo sugedus sistemai;

               h)

               nedaromos jokios PNR duomenų bazių kopijos, išskyrus atsargines kopijas duomenims atkurti, jei nelaimės atveju jie būtų prarasti.

         2.   Už bet kokį duomenų saugumo pažeidimą, ypač jei jo rezultatas – atsitiktinis ar neteisėtas duomenų sunaikinimas arba atsitiktinis jų praradimas, pakeitimas, neleistinas jų atskleidimas ar neleistina prieiga prie jų, arba bet koks neteisėtas jų tvarkymas, taikomos veiksmingos ir atgrasomosios sankcijos.
   3.   Australijos muitinės ir sienos apsaugos tarnyba apie visus duomenų saugumo pažeidimus praneša Australijos informacijos komisaro biurui ir informuoja Europos Komisiją, kad buvo pranešta apie tokį pažeidimą.
   10 straipsnis
   Priežiūra ir atskaitomybė
   1.   Kaip Australijos PNR duomenis tvarkančios valdžios institucijos laikosi duomenų apsaugos taisyklių, prižiūri Australijos informacijos komisaras, kuriam pagal Privatumo akto nuostatas suteikti veiksmingi įgaliojimai tirti, ar tarnybos laikosi Privatumo akto, taip pat stebėti ir tirti, ar Australijos muitinės ir sienos apsaugos tarnyba laikosi Privatumo akto.
   2.   Australijos muitinės ir sienos apsaugos tarnyba pagal Privatumo aktą imasi priemonių, kad Australijos informacijos komisaras reguliariai atliktų visapusišką oficialų Australijos muitinės ir sienos apsaugos tarnybos saugomų ES pateiktų PNR duomenų naudojimo, tvarkymo ir prieigos politikos bei procedūrų auditą.
   3.   Australijos informacijos komisaras visų pirma nagrinės asmenų pateiktus skundus dėl jų teisių ir laisvių apsaugos tvarkant asmens duomenis, neatsižvelgdamas į tų asmenų pilietybę ar gyvenamąją šalį. Susijusiam asmeniui bus pranešama apie skundo nagrinėjimo baigtį. Australijos informacijos komisaras toliau padės susijusiems asmenims įgyvendinti jų teises pagal šį Susitarimą, visų pirma teisę susipažinti su savo duomenimis, reikalauti juos ištaisyti ir atlyginti žalą.
   4.   Asmenys taip pat turi teisę pateikti skundą Sandraugos ombudsmenui dėl Australijos muitinės ir sienos apsaugos tarnybos elgesio su jais.
   11 straipsnis
   Skaidrumas
   1.   Australija prašo oro vežėjų pateikti keleiviams aiškią ir reikšmingą informaciją apie PNR duomenų rinkimą, tvarkymą ir naudojimą. Pageidautina, kad tokia informacija būtų pateikta užsakant bilietus.
   2.   Australija viešai skelbia, visų pirma atitinkamose valdžios institucijų svetainėse, informaciją apie Australijos muitinės ir sienos apsaugos tarnybos vykdomo PNR rinkimo ir naudojimo paskirtį. Į šią skelbiamą informaciją įtraukiama informacija apie tai, kaip teikti prašymą susipažinti su savo duomenimis, juos ištaisyti ir atlyginti žalą.
   12 straipsnis
   Teisė susipažinti su savo duomenimis
   1.   Kiekvienas asmuo turi teisę susipažinti su savo PNR duomenimis, pateikęs prašymą Australijos muitinės ir sienos apsaugos tarnybai. Tokia galimybė suteikiama be nepagrįstų apribojimų ar delsimo. Ši teisė įtvirtinta Australijos 1982 m. Informacijos laisvės akte (Freedom of Information Act 1982 (Cth), toliau – Informacijos laisvės aktas) ir Privatumo akte. Teise susipažinti su savo duomenimis taip pat užtikrinama galimybė prašyti Australijos muitinės ir sienos apsaugos tarnybos turimų dokumentų ir juos gauti, siekiant išsiaiškinti, ar tam tikro asmens duomenys buvo perduoti arba ar buvo suteikta galimybė jais naudotis, ir gauti informaciją apie gavėjus ar gavėjų, kuriems duomenys buvo atskleisti, kategoriją.
   2.   Informacijos atskleidimui pagal 1 dalį gali būti taikomi Australijos teisės aktais nustatyti pagrįsti teisiniai apribojimai, siekiant užtikrinti baudžiamųjų veikų prevenciją, nustatymą, tyrimą ar patraukimą už jas baudžiamojon atsakomybėn ir visuomenės ar nacionalinį saugumą, tinkamai atsižvelgiant į teisėtus susijusio asmens interesus.
   3.   Apie bet kokį atsisakymą suteikti galimybę susipažinti su savo duomenimis ar tokios galimybės apribojimą asmeniui pranešama raštu per trisdešimt (30) dienų arba per įstatymais nustatytą termino pratęsimo laikotarpį. Be to, jam pranešama apie faktines ar teisines priežastis, kuriomis grindžiamas toks sprendimas. Pastaroji informacija gali būti neįtraukiama dėl 2 dalyje nurodytų priežasčių. Visais šiais atvejais asmenims pranešama apie jų teisę apskųsti Australijos muitinės ir sienos apsaugos tarnybos sprendimą. Toks skundas bus teikiamas Australijos informacijos komisarui. Asmeniui išsamiau pranešama apie Australijos teisės aktuose nustatytas galimybes siekti žalos atlyginimo administracine ir teismine tvarka.
   4.   Jei asmuo pateikia skundą Australijos informacijos komisarui, kaip nurodyta 3 dalyje, jam oficialiai pranešama apie skundo nagrinėjimo baigtį. Asmuo gauna bent patvirtinimą, ar jo teisė į duomenų apsaugą laikantis šio Susitarimo buvo užtikrinta.
   5.   Australijos muitinės ir sienos apsaugos tarnyba neatskleidžia PNR duomenų visuomenei, jie atskleidžiami tik asmenims, kurių PNR duomenys yra tvarkomi, arba jų atstovams.
   13 straipsnis
   Ištaisymo ir ištrynimo teisė
   1.   Kiekvienas asmuo turi teisę reikalauti ištaisyti Australijos muitinės ir sienos apsaugos tarnybos tvarkomus jo PNR duomenis, jei tie duomenys yra netikslūs. Kad duomenys būtų ištaisyti, gali tekti juos ištrinti.
   2.   Prašymai ištaisyti Australijos muitinės ir sienos apsaugos tarnybos turimus PNR duomenis pagal Informacijos laisvės aktą ar Privatumo aktą gali būti teikiami tiesiogiai Australijos muitinės ir sienos apsaugos tarnybai.
   3.   Australijos muitinės ir sienos apsaugos tarnyba atlieka visus su prašymu susijusius būtinus patikrinimus ir nepagrįstai neatidėliodama praneša asmeniui, ar jo PNR duomenys buvo ištaisyti ar ištrinti. Apie tai asmeniui pranešama raštu per trisdešimt (30) dienų arba per įstatymais nustatytą termino pratęsimo laikotarpį ir pateikiama informacija apie galimybę apskųsti Australijos muitinės ir sienos apsaugos tarnybos sprendimą Australijos informacijos komisarui ir kitas Australijos teisės aktuose nustatytas galimybes siekti žalos atlyginimo administracine ir teismine tvarka.
   4.   Jei asmuo pateikia skundą Australijos informacijos komisarui, kaip nurodyta 3 dalyje, jam oficialiai pranešama apie tyrimo baigtį.
   14 straipsnis
   Žalos atlyginimo teisė
   1.   Kiekvienas asmuo turi teisę siekti veiksmingo žalos atlyginimo administracine ir teismine tvarka, jei pažeidžiamos jo teisės, nurodytos šiame Susitarime.
   2.   Kiekvienas asmuo, patyręs žalą dėl neteisėto tvarkymo operacijos ar bet kurio kito veiksmo, nesuderinamo su šiame Susitarime nurodytomis teisėmis, turi teisę reikalauti veiksmingos teisinės gynybos, įskaitant galimą kompensaciją iš Australijos.
   3.   1 ir 2 dalyse nurodytos teisės asmenims suteikiamos neatsižvelgiant į jų pilietybę ar kilmės šalį, gyvenamąją vietą ar fizinį buvimą Australijoje.
   15 straipsnis
   Automatizuotas PNR duomenų tvarkymas
   1.   Australijos muitinės ir sienos apsaugos tarnyba ar kitos 2 priede išvardytos valdžios institucijos nepriima sprendimų, kuriais daromas didelis poveikis arba neigiamas teisinis poveikis keleiviui, remdamosi vien automatizuotu PNR duomenų tvarkymu.
   2.   Australijos muitinės ir sienos apsaugos tarnyba neatlieka automatizuoto duomenų tvarkymo remdamasi neskelbtinais duomenimis.
   16 straipsnis
   Duomenų saugojimas
   1.   PNR duomenys saugomi ne ilgiau kaip penkerius su puse metų nuo tos dienos, kai Australijos muitinės ir sienos apsaugos tarnyba pirmą kartą gavo tuos PNR duomenis. Per šį laikotarpį PNR duomenys saugomi PNR sistemoje tik siekiant užkirsti kelią teroristiniams nusikaltimams ar sunkiems tarpvalstybiniams nusikaltimams, juos nustatyti, tirti ir patraukti už juos baudžiamojon atsakomybėn, kaip nurodyta toliau:

               a)

               nuo pirminio duomenų gavimo iki trejų metų prie visų PNR duomenų prieiga suteikiama tik keletui Australijos muitinės ir sienos apsaugos tarnybos pareigūnų, kuriems Australijos muitinės ir sienos apsaugos tarnybos pagrindinis vykdomasis direktorius yra suteikęs specialius įgaliojimus nustatyti keleivius, kurie juos gali dominti;

               b)

               praėjus trejiems metams nuo pirminio duomenų gavimo iki penkerių su puse metų laikotarpio pabaigos PNR duomenys saugomi PNR sistemoje, tačiau visos duomenų sudedamosios dalys, pagal kurias būtų galima nustatyti keleivį, su kuriuo susiję PNR duomenys, užmaskuojamos. Prieiga prie tokių nuasmenintų PNR duomenų suteikiama tik keletui Australijos muitinės ir sienos apsaugos tarnybos pareigūnų, kuriems Australijos muitinės ir sienos apsaugos tarnybos pagrindinis vykdomasis direktorius yra suteikęs specialius įgaliojimus atlikti su teroristiniais nusikaltimais ar sunkiais tarpvalstybiniais nusikaltimais susijusius tyrimus. Visapusiškai prieigai prie PNR duomenų leidimą suteikia tik Australijos muitinės ir sienos apsaugos tarnybos Vyresniųjų vykdomųjų pareigūnų biuro narys, jei tai būtina tyrimui atlikti siekiant užkirsti kelią teroristiniams nusikaltimams ir sunkiems tarpvalstybiniams nusikaltimams, juos nustatyti, tirti ir patraukti už juos baudžiamojon atsakomybėn.

         2.   Siekiant nuasmeninti duomenis, užmaskuojamos šios PNR duomenų sudedamosios dalys:

               a)

               vardas (-ai) ir pavardė (-ės);

               b)

               kitos į PNR įtrauktos pavardės ir vardai, įskaitant keleivių, nurodytų PNR, skaičių;

               c)

               visa turima informacija ryšiams (įskaitant informaciją apie teikėją);

               d)

               bendros pastabos, įskaitant kitą papildomą informaciją, specialiųjų tarnybų informaciją ir specialiųjų tarnybų prašymų informaciją, jei joje yra bet kokios informacijos, pagal kurią galima nustatyti fizinį asmenį; ir

               e)

               visi surinkti išankstinio keleivių registravimo ar išankstinio keleivių informavimo duomenys, jei juose yra bet kokios informacijos, pagal kurią galima nustatyti fizinį asmenį.

         3.   Neatsižvelgiant į 1 dalį, PNR duomenys, būtini konkrečiam teroristiniam nusikaltimui ar sunkiam tarpvalstybiniam nusikaltimui tirti, baudžiamojon atsakomybėn už jį patraukti ar už jį paskirtai bausmei įvykdyti, gali būti tvarkomi tik tam nusikaltimui tirti, baudžiamojon atsakomybėn už jį patraukti ar už jį paskirtai bausmei įvykdyti. PNR duomenys gali būti saugomi tol, kol bus baigtas atitinkamas tyrimas ar patraukimo baudžiamojon atsakomybėn procesas arba įvykdyta bausmė.
   4.   Pasibaigus 1 ir 3 dalyse nurodytam duomenų saugojimo laikotarpiui, PNR duomenys visam laikui ištrinami.
   17 straipsnis
   PNR duomenų registravimas ir patvirtinimas dokumentais
   1.   Australijos muitinės ir sienos apsaugos tarnyba registruoja ar patvirtina dokumentais visas tvarkymo operacijas, įskaitant prieigą prie PNR duomenų ir susipažinimą su jais arba jų perdavimą, taip pat Australijos valdžios institucijų ar trečiųjų šalių teikiamus PNR duomenų prašymus (net jei jie atmesti), kad būtų galima patikrinti duomenų tvarkymo teisėtumą, stebėti savo veiklą ir užtikrinti tinkamą duomenų vientisumą ir duomenų tvarkymo saugumą.
   2.   Pagal 1 dalį parengti registracijų žurnalai ar dokumentai naudojami tik siekiant vykdyti priežiūrą ir atlikti auditą, įskaitant su neleistina prieiga susijusių klausimų nagrinėjimą ir sprendimą.
   3.   Pagal 1 dalį parengti registracijų žurnalai ar dokumentai perduodami Australijos informacijos komisarui, jam paprašius. Australijos informacijos komisaras naudoja šią informaciją tik duomenų apsaugos priežiūrai ir deramam duomenų tvarkymui, taip pat jų vientisumui ir saugumui užtikrinti.
   18 straipsnis
   Dalijimasis PNR duomenimis su kitomis Australijos valdžios institucijomis
   1.   Atsižvelgiant į toliau išvardytas apsaugos priemones, Australijos muitinės ir sienos apsaugos tarnyba gali dalytis PNR duomenimis tik su 2 priede išvardytomis Australijos valdžios institucijomis:

               a)

               duomenis gaunančios valdžios institucijos PNR duomenims taiko šiame Susitarime nurodytas apsaugos priemones;

               b)

               duomenimis dalijamasi tik siekiant 3 straipsnyje nurodytų tikslų;

               c)

               duomenimis dalijamasi tik atskirais atvejais, nebent duomenys yra nuasmeninti;

               d)

               prieš dalydamasi duomenimis Australijos muitinės ir sienos apsaugos tarnyba nuodugniai įvertina duomenų, kuriais ketina dalytis, tinkamumą. Dalijamasi tik tomis konkrečiomis PNR duomenų sudedamosiomis dalimis, kurios konkrečiomis aplinkybėmis yra akivaizdžiai būtinos. Bet kokiu atveju dalijamasi mažiausiu galimu duomenų kiekiu;

               e)

               duomenis gaunančios valdžios institucijos užtikrina, kad duomenys nebūtų toliau atskleidžiami be Australijos muitinės ir sienos apsaugos tarnybos leidimo; Australijos muitinės ir sienos apsaugos tarnyba tokį leidimą suteikia tik siekdama šio Susitarimo 3 straipsnyje nurodytų tikslų.

         2.   2 priede pateiktas institucijų sąrašas gali būti papildytas Šalims apsikeitus diplomatinėmis notomis, siekiant įtraukti:

               a)

               departamentus ar tarnybas, pakeičiančius 2 priede išvardytus departamentus ar tarnybas; ir

               b)

               visus naujus departamentus ir tarnybas, įsteigtus įsigaliojus šiam Susitarimui, kurių užduotys tiesiogiai susijusios su teroristinių nusikaltimų ar sunkių tarpvalstybinių nusikaltimų prevencija, nustatymu, tyrimu ar patraukimu už juos baudžiamojon atsakomybėn; ir

               c)

               visus esamus departamentus ir tarnybas, kurių užduotys tapo tiesiogiai susijusios su teroristinių nusikaltimų ar sunkių tarpvalstybinių nusikaltimų prevencija, nustatymu, tyrimu ar patraukimu už juos baudžiamojon atsakomybėn.

         3.   Perduodant analitinę informaciją, kurioje yra pagal šį Susitarimą gautų PNR duomenų, laikomasi šiame straipsnyje nustatytų PNR duomenims taikomų apsaugos priemonių.
   4.   Jokiomis šio straipsnio nuostatomis netrukdoma atskleisti PNR duomenų, jei tai būtina siekiant 3 straipsnio 4 ir 5 dalyse ir 10 straipsnyje nurodytų tikslų.
   19 straipsnis
   Duomenų perdavimas trečiųjų šalių institucijoms
   1.   Atsižvelgiant į toliau išvardytas apsaugos priemones, Australijos muitinės ir sienos apsaugos tarnyba gali perduoti PNR duomenis tik konkrečių trečiųjų šalių institucijoms:

               a)

               Australijos muitinės ir sienos apsaugos tarnyba yra tikra, kad duomenis gaunanti trečiosios šalies institucija sutiko perduotiems duomenims taikyti tokias pačias šiame Susitarime nurodytas apsaugos priemones;

               b)

               PNR duomenis gali gauti tik trečiosios šalies institucija, kurios užduotys tiesiogiai susijusios su teroristinių nusikaltimų ar sunkių tarpvalstybinių nusikaltimų prevencija, nustatymu, tyrimu ar patraukimu už juos baudžiamojon atsakomybėn;

               c)

               duomenys perduodami tik siekiant užkirsti kelią teroristiniams nusikaltimams ar sunkiems tarpvalstybiniams nusikaltimams, juos nustatyti, tirti ir patraukti už juos baudžiamojon atsakomybėn, kaip nurodyta 3 straipsnyje;

               d)

               duomenys perduodami tik atskirais atvejais;

               e)

               prieš perduodama duomenimis Australijos muitinės ir sienos apsaugos tarnyba nuodugniai įvertina duomenų, kuriuos ketina perduoti, tinkamumą. Perduodamos tik tos konkrečios PNR duomenų sudedamosios dalys, kurios konkrečiomis aplinkybėmis yra akivaizdžiai būtinos. Bet kokiu atveju perduodamas mažiausias galimas duomenų kiekis;

               f)

               jei Australijos muitinės ir sienos apsaugos tarnyba žino, kad perduodami valstybės narės piliečio ar gyventojo duomenys, apie tai kuo anksčiau pranešama susijusios valstybės narės kompetentingoms valdžios institucijoms;

               g)

               Australijos muitinės ir sienos apsaugos tarnyba yra tikra, kad duomenis gaunanti trečiosios šalies institucija sutiko saugoti PNR duomenis tik tol, kol bus baigtas atitinkamas tyrimas ar patraukimo baudžiamojon atsakomybėn procesas arba įvykdyta bausmė, arba kol jie taps nebereikalingi siekiant 3 straipsnio 4 dalyje nurodytų tikslų, ir bet kokiu atveju ne ilgiau nei būtina;

               h)

               Australijos muitinės ir sienos apsaugos tarnyba yra tikra, kad duomenis gaunanti trečiosios šalies institucija sutiko toliau neperduoti PNR duomenų;

               i)

               Australijos muitinės ir sienos apsaugos tarnyba prireikus užtikrina, kad keleiviui būtų pranešta apie jo PNR duomenų perdavimą.

         2.   Perduodant analitinę informaciją, kurioje yra pagal šį Susitarimą gautų PNR duomenų, laikomasi šiame straipsnyje nustatytų PNR duomenims taikomų apsaugos priemonių.
   3.   Jokiomis šio straipsnio nuostatomis netrukdoma atskleisti PNR duomenų, jei tai būtina siekiant 3 straipsnio 4 dalyje nurodytų tikslų.
   III   SKYRIUS

      PERDAVIMO MODELIAI

   20 straipsnis
   Perdavimo metodas
   Laikydamosi šio Susitarimo Šalys užtikrina, kad oro vežėjai perduotų Australijos muitinės ir sienos apsaugos tarnybai PNR duomenis naudodami tik duomenų eksporto metodą ir laikydamiesi šių procedūrų:

               a)

               oro vežėjai perduoda PNR duomenis elektroninėmis priemonėmis, laikydamiesi techninių Australijos muitinės ir sienos apsaugos tarnybos reikalavimų, o techninio gedimo atveju – kitomis tinkamomis priemonėmis, kuriomis užtikrinamas tinkamas duomenų saugumo lygis;

               b)

               oro vežėjai perduoda PNR duomenis naudodami sutartinį pranešimų perdavimo formatą;

               c)

               oro vežėjai saugiai perduoda PNR duomenis, naudodami Australijos muitinės ir sienos apsaugos tarnybos nustatytus bendruosius protokolus.

         21 straipsnis
   Perdavimo dažnumas
   1.   Šalys užtikrina, kad oro vežėjai Australijos muitinės ir sienos apsaugos tarnybai perduotų visus prašomus keleivių PNR duomenis, kaip aprašyta 20 straipsnyje, daugiausiai penkiomis numatytomis perdavimo operacijomis vienam skrydžiui, o pirmoji perdavimo operacija atliekama likus ne daugiau kaip 72 valandoms iki numatyto išvykimo. Australijos muitinės ir sienos apsaugos tarnyba praneša oro vežėjams apie tikslų tokių perdavimų laiką.
   2.   Konkrečiais atvejais, kai yra požymių, kad konkrečiai teroristinio nusikaltimo ar sunkaus tarpvalstybinio nusikaltimo grėsmei įveikti būtina išankstinė prieiga, Australijos muitinės ir sienos apsaugos tarnyba gali reikalauti, kad oro vežėjas pateiktų PNR duomenis prieš pirmąjį numatytą perdavimą. Naudodamasi šia veiksmų laisve Australijos muitinės ir sienos apsaugos tarnyba veikia apdairiai ir proporcingai ir naudoja tik duomenų eksporto metodą.
   3.   Konkrečiais atvejais, kai yra požymių, kad konkrečiai teroristinio nusikaltimo ar sunkaus tarpvalstybinio nusikaltimo grėsmei įveikti būtina prieiga, Australijos muitinės ir sienos apsaugos tarnyba gali reikalauti, kad oro vežėjas perduotų PNR duomenis laikotarpiu tarp 1 dalyje nurodytų įprastinių perdavimų ir po jų. Naudodamasi šia veiksmų laisve Australijos muitinės ir sienos apsaugos tarnyba veikia apdairiai ir proporcingai ir naudoja tik duomenų eksporto metodą.
   IV   SKYRIUS

      ĮGYVENDINIMO IR BAIGIAMOSIOS NUOSTATOS

   22 straipsnis
   Draudimas nukrypti ir (arba) ryšys su kitais dokumentais
   1.   Šiuo Susitarimu nesukuriamos ir nesuteikiamos jokios teisės ar lengvatos jokiam privačiam ar viešajam asmeniui arba subjektui. Kiekviena Šalis užtikrina, kad šio Susitarimo nuostatos būtų tinkamai įgyvendintos.
   2.   Jokiomis šio Susitarimo nuostatomis neribojamos Australijos teisės aktuose nustatytos teisės ar apsaugos priemonės.
   3.   Jokiomis šio Susitarimo nuostatomis netaikoma išimtis esamiems įsipareigojimams, nustatytiems bet kuriuose Australijos ir Europos Sąjungos valstybių narių dvišaliuose savitarpio teisinės pagalbos susitarimuose, tenkinti prašymus pateikti duomenis, kurie būtų naudojami kaip įrodymai su terorizmu ar sunkiais tarpvalstybiniais nusikaltimais susijusiose baudžiamosiose bylose.
   23 straipsnis
   Ginčų sprendimas ir Susitarimo taikymo sustabdymas
   1.   Visi ginčai, susiję su šio Susitarimo aiškinimu, taikymu ar įgyvendinimu, ir visi su tuo susiję klausimai sprendžiami Šalims konsultuojantis, kad būtų priimtas abiem Šalims priimtinas sprendimas ir, be kita ko, abiem Šalims suteikta galimybė įvykdyti Susitarimo reikalavimus per pagrįstą laikotarpį.
   2.   Tuo atveju, kai ginčas neišsprendžiamas konsultuojantis, bet kuri Šalis gali sustabdyti šio Susitarimo taikymą diplomatinėmis priemonėmis apie tai pranešdama raštu; toks sustabdymas įsigalioja praėjus 120 dienų nuo tokio pranešimo dienos, nebent būtų susitarta kitaip.
   3.   Sustabdymas nustoja galioti iš karto po to, kai surandamas Australiją ir ES tenkinantis ginčo sprendimas.
   4.   Neatsižvelgiant į šio Susitarimo taikymo sustabdymą, visi Australijos muitinės ir sienos apsaugos tarnybos pagal šį Susitarimą gauti duomenys toliau tvarkomi laikantis šiame Susitarime nustatytų apsaugos priemonių, įskaitant duomenų saugojimo ir ištrynimo nuostatas.
   24 straipsnis
   Konsultacijos ir peržiūra
   1.   Šalys praneša viena kitai (prireikus prieš priėmimą) apie visus teisės aktų ar reguliavimo tvarkos pakeitimus, kurie iš esmės gali paveikti šio Susitarimo įgyvendinimą. Šiame Susitarime pateikiamos nuorodos į Australijos teisės aktus apima visus juos pakeisiančius teisės aktus.
   2.   Šalys kartu atlieka šio Susitarimo ir su juo susijusių klausimų peržiūrą praėjus vieneriems metams po šio Susitarimo įsigaliojimo, vėliau – reguliarias peržiūras visą šio Susitarimo galiojimo laikotarpį, taip pat papildomas peržiūras bet kuriai Šaliai paprašius. Šalys sutaria, kad atliekant peržiūrą daugiausia dėmesio turėtų būti skiriama duomenų maskavimo mechanizmui pagal 16 straipsnio 1 dalies b punktą, su veikimo operatyvumu susijusiems sunkumams arba mechanizmo sąnaudų veiksmingumui, taip pat patirčiai, įgytai taikant panašius mechanizmus kitose gerai veikiančiose PNR sistemose, įskaitant ES sistemą. Tuo atveju, jei nebus sukurtas operatyviai valdomas ir ekonomiškai veiksmingas mechanizmas, prieiga prie duomenų bus apribota juos archyvuojant ir juos gauti bus galima tik taip, kaip pagal 16 straipsnį gaunami nuasmeninti duomenys.
   3.   Šalys iš anksto susitaria dėl bendros peržiūros, jos modelių ir praneša viena kitai apie atitinkamų peržiūros grupių sudėtį. Atliekant bendrą peržiūrą Europos Sąjungai atstovauja Europos Komisija, o Australijai – Australijos muitinės ir sienos apsaugos tarnyba. Peržiūros grupėse dalyvauja duomenų apsaugos ir teisėsaugos ekspertai. Pagal taikomus teisės aktus bet kuris peržiūros dalyvis privalo laikytis diskusijų konfidencialumo reikalavimų ir turėti tinkamus saugumo leidimus. Atliekant bendrą peržiūrą Australijos muitinės ir sienos apsaugos tarnyba užtikrina galimybę susipažinti su atitinkamais dokumentais, naudotis sistemomis ir bendrauti su personalu.
   4.   Šalys vertina Susitarimą, visų pirma jo veikimo operatyvumą ne vėliau kaip po ketverių metų nuo jo įsigaliojimo.
   5.   Po peržiūros Europos Komisija Europos Parlamentui ir Europos Sąjungos Tarybai pateikia ataskaitą. Australijai suteikiama galimybė raštu pateikti pastabas, kurios pridedamos prie ataskaitos.
   6.   Sukūrus ES PNR sistemą, šio Susitarimo aplinkybės galėtų pasikeisti, todėl jei ir kai ES PNR sistema bus priimta, Šalys konsultuojasi ir nustato, ar šį Susitarimą reikėtų atitinkamai patikslinti.
   25 straipsnis
   Nutraukimas
   1.   Bet kuri Šalis bet kuriuo metu gali nutraukti šį Susitarimą, apie tai raštu pranešdama diplomatinėmis priemonėmis. Nutraukimas įsigalioja praėjus 120 dienų nuo tokio pranešimo gavimo dienos, nebent būtų susitarta kitaip.
   2.   Neatsižvelgiant į šio Susitarimo nutraukimą, visi Australijos muitinės ir sienos apsaugos tarnybos pagal šį Susitarimą gauti duomenys toliau tvarkomi laikantis šiame Susitarime nustatytų apsaugos priemonių, įskaitant duomenų saugojimo ir ištrynimo nuostatas.
   26 straipsnis
   Trukmė
   1.   Atsižvelgiant į 25 straipsnį, šis Susitarimas galioja septynerius metus nuo jo įsigaliojimo dienos.
   2.   Pasibaigus 1 dalyje nurodytam laikotarpiui, taip pat bet kuriam tolesniam atnaujinimo laikotarpiui pagal šią dalį, Susitarimas atnaujinamas tolesniam septynerių metų laikotarpiui, nebent viena iš Šalių diplomatinėmis priemonėmis bent prieš dvylika mėnesių raštu praneša kitai Šaliai apie savo ketinimą neatnaujinti Susitarimo.
   3.   Neatsižvelgiant į šio Susitarimo galiojimo pabaigą, visi Australijos muitinės ir sienos apsaugos tarnybos pagal šį Susitarimą gauti duomenys toliau tvarkomi laikantis šiame Susitarime nustatytų apsaugos priemonių, įskaitant duomenų saugojimo ir ištrynimo nuostatas.
   27 straipsnis
   PNR duomenys, gauti prieš šio Susitarimo įsigaliojimą
   Australija visus Australijos muitinės ir sienos apsaugos tarnybos turimus PNR duomenis šio Susitarimo įsigaliojimo metu tvarko laikydamasi šio Susitarimo nuostatų. Tačiau jokių duomenų nereikia maskuoti anksčiau nei 2015 m. sausio 1 d.
   28 straipsnis
   Teritorinis taikymas
   1.   Atsižvelgiant į 2–4 dalis, šis Susitarimas taikomas teritorijoje, kurioje taikoma Europos Sąjungos sutartis ir Sutartis dėl Europos Sąjungos veikimo, ir Australijos teritorijoje.
   2.   Šis Susitarimas Danijai, Jungtinei Karalystei ar Airijai taikomas tik tuo atveju, jei Europos Komisija raštu praneša Australijai, kad Danija, Jungtinė Karalystė ar Airija nusprendė, kad šis Susitarimas joms yra privalomas.
   3.   Jei Europos Komisija prieš įsigaliojant šiam Susitarimui praneša Australijai, kad jis bus taikomas Danijai, Jungtinei Karalystei ar Airijai, šis Susitarimas tokios valstybės teritorijoje įsigalioja tą pačią dieną kaip ir kitų Europos Sąjungos valstybių narių, kurioms šis Susitarimas yra privalomas, teritorijose.
   4.   Jei Europos Komisija po šio Susitarimo įsigaliojimo praneša Australijai, kad jis taikomas Danijai, Jungtinei Karalystei ar Airijai, šis Susitarimas tokios valstybės teritorijoje įsigalioja pirmą dieną po to, kai Australija gauna tokį pranešimą.
   29 straipsnis
   Baigiamosios nuostatos
   1.   Šis Susitarimas įsigalioja pirmą mėnesio dieną po to, kai Šalys pasikeičia pranešimais apie šiam tikslui skirtų jų vidaus procedūrų užbaigimą.
   2.   Šiuo Susitarimu pakeičiamas Europos Sąjungos ir Australijos susitarimas dėl oro vežėjų atliekamo Europos Sąjungos pateiktų keleivio duomenų įrašo (PNR) duomenų tvarkymo ir perdavimo Australijos muitinės tarnybai, priimtas 2008 m. birželio 30 d., kuris nebebus taikomas įsigaliojus šiam Susitarimui.

      Priimta Briuselyje 2011 m. rugsėjo 29 d. dviem originaliais egzemplioriais anglų kalba. Šis Susitarimas taip pat parengiamas bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; kiekviena redakcija yra vienodai autentiška. Esant skirtumams tarp kalbinių redakcijų, redakcija anglų kalba turi viršenybę.

         Europos Sąjungos vardu

         Australijos vardu

   1 PRIEDAS
   2 straipsnio f punkte nurodytos PNR duomenų sudedamosios dalys, kurias oro vežėjai turi pateikti Australijos muitinės ir sienos apsaugos tarnybai, bet tik tuo atveju, jei jos jau yra renkamos:

               1.

               PNR įrašų aptikimo kodas

               2.

               Bilieto užsakymo/išdavimo data

               3.

               Planuojamos kelionės data (-os)

               4.

               Vardas (-ai) ir pavardė (-ės)

               5.

               Turima informacija apie dažnai lėktuvais keliaujančius keleivius ir nuolaidas (pvz., nemokamus bilietus, žemesnės klasės bilietų keitimą į aukštesnės klasės bilietus ir pan.)

               6.

               Kiti į PNR įtraukti vardai ir pavardės, įskaitant keleivių, nurodytų PNR, skaičių

               7.

               Visa turima informacija ryšiams (įskaitant informaciją apie teikėją)

               8.

               Visa turima informacija apie mokėjimą (sąskaitos faktūros išrašymą) (neįskaitant kitų sandorio duomenų, susijusių su kreditine kortele ar sąskaita, kurie nėra susiję su kelionės sandoriu)

               9.

               Su konkrečiu PNR susijęs kelionės maršrutas

               10.

               Kelionių agentūra (kelionių agentas)

               11.

               Bendrojo kodo informacija

               12.

               Išskaidyta (padalinta) informacija

               13.

               Keleivio kelionės statusas (įskaitant patvirtinimus ir registracijos statusą)

               14.

               Informacija apie bilietų pardavimą, įskaitant bilieto numerį, bilietus į vieną pusę ir kompiuterizuotą bilietų kainos nurodymą

               15.

               Visa informacija apie bagažą

               16.

               Informacija apie sėdimas vietas, įskaitant sėdimos vietos numerį

               17.

               Bendros pastabos, įskaitant kitą papildomą informaciją, specialiųjų tarnybų informaciją ir specialiųjų tarnybų prašymų informaciją

               18.

               Visa surinkta išankstinio keleivių informavimo sistemos informacija

               19.

               Visi ankstesni 1–18 punktuose išvardytų PNR duomenų pakeitimai

         2 PRIEDAS
   Kitų Australijos valdžios institucijų, su kuriomis Australijos muitinės ir sienos apsaugos tarnyba gali dalytis PNR duomenimis, sąrašas:

               1.

               Australijos nusikaltimų komisija;

               2.

               Australijos federalinė policija;

               3.

               Australijos centrinės žvalgybos organizacija;

               4.

               Sandraugos prokurorų tarnybos direktorius;

               5.

               Imigracijos ir pilietybės departamentas;

               6.

               Transporto saugumo tarnyba, Infrastruktūros ir transporto departamentas.


title: 2007/541/EB,Euratomas: 2007 m. birželio 28 d. Tarybos ir Komisijos sprendimas dėl Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Rusijos Federacijos partnerystę, protokolo sudarymo, siekiant atsižvelgti į Bulgarijos Respublikos ir Rumunijos įstojimą į Europos Sąjungą

text:
1.8.2007

               LT

               Europos Sąjungos oficialusis leidinys

               L 200/44

      TARYBOS IR KOMISIJOS SPRENDIMAS

   2007 m. birželio 28 d.
   dėl Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Rusijos Federacijos partnerystę, protokolo sudarymo, siekiant atsižvelgti į Bulgarijos Respublikos ir Rumunijos įstojimą į Europos Sąjungą
   (2007/541/EB, Euratomas)
   EUROPOS SĄJUNGOS TARYBA
   IR EUROPOS BENDRIJŲ KOMISIJA,
   atsižvelgdamos į Europos bendrijos steigimo sutartį, ypač į jos 44 straipsnio 2 dalį, 47 straipsnio 2 dalies paskutinį sakinį, 55 straipsnį, 57 straipsnio 2 dalį, 71 straipsnį, 80 straipsnio 2 dalį, 93, 94, 133 ir 181a straipsnius kartu su 300 straipsnio 2 dalies antruoju sakiniu ir 300 straipsnio 3 dalies pirmąja pastraipa,
   atsižvelgdamos į Europos atominės energijos bendrijos steigimo sutartį, ypač į jos 101 straipsnio antrąją pastraipą,
   atsižvelgdamos į Bulgarijos ir Rumunijos stojimo aktą, ypač į jo 6 straipsnio 2 dalį,
   atsižvelgdamos į Komisijos pasiūlymą,
   atsižvelgdamos į Europos Parlamento nuomonę (1),
   atsižvelgdamos į Tarybos pritarimą pagal Europos atominės energijos bendrijos steigimo sutarties 101 straipsnį,
   kadangi:

               (1)

               Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Rusijos Federacijos partnerystę, protokolas, siekiant atsižvelgti į Bulgarijos Respublikos ir Rumunijos įstojimą į Europos Sąjungą, Europos Bendrijų ir jų valstybių narių vardu buvo pasirašytas 2007 m. balandžio 23 d.

               (2)

               Kol protokolas neįsigaliojo, jis taikomas laikinai nuo 2007 m. balandžio 23 d.

               (3)

               Protokolas turėtų būti patvirtintas,

         NUSPRENDĖ:
   1 straipsnis
   Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Rusijos Federacijos partnerystę, protokolas, siekiant atsižvelgti į Bulgarijos Respublikos ir Rumunijos įstojimą į Europos Sąjungą, patvirtinamas Europos bendrijos, Europos atominės energijos bendrijos ir valstybių narių vardu.
   Protokolo tekstas pridedamas prie šio sprendimo (2).
   2 straipsnis
   Tarybos pirmininkas Europos bendrijos ir jos valstybių narių vardu pateikia protokolo (3) 3 straipsnyje numatytą pranešimą. Europos atominės energijos bendrijos vardu tokį pranešimą tuo pat metu pateikia Komisijos pirmininkas.

      Priimta Liuksemburge, 2007 m. birželio 28 d.

            Tarybos vardu

            Pirmininkas

         S. GABRIEL

            Komisijos vardu

            Pirmininkas

         José Manuel BARROSO

      (1)  2007 m. birželio 7 d. pateikta nuomonė (dar nepaskelbta Oficialiajame leidinyje).

      (2)  OL L 119, 2007 5 9, p. 32.

      (3)  Protokolo įsigaliojimo datą Tarybos Generalinis sekretoriatas paskelbs Europos Sąjungos oficialiajame leidinyje.